title: Kanervamittari

text: Lajin kotelon väri on himmeä ja vaalean kellanharmaa. Kotelossa on useimmiten harmaanruskeita pilkkuja ja sen selässä sekä vatsan sivuilla kulkevat tumman harmaanruskeat viirut. Kaasujen vaihtoon tarkoitetut huokoset sijaitsevat isojen mustien täplien keskellä. Kotelon siipitupet puolestaan ovat pääosin tasaisen mustanvihreät tai mustanvihreäviiruiset. Tulevien siipien suonet myös näkyvät siipituppien pinnalla selvästi. Takaruumiin nivelet ovat varsinkin yläpuolelta ryppyiset. Kotelon kolmiomaisessa peräpäässä sijaitsee lisäksi useita selviä okia.


title: Kanervamittari

text: Aikuista kanervamittaria muistuttavia lajeja ovat esimerkiksi sen lähisukuiset koivulehtomittari ja mustikkalehtomittari. Niiden koiraiden tuntosarvet ovat kuitenkin muodoltaan erilaiset. Kanervamittarin etusiipien etureunat ovat lisäksi väriltään kellertävät, toisin kuin näillä lajeilla. Koivulehtomittarista lajin erottaa myös takasiiven keskiviirusta, joka koivulehtomittarilla tekee selvän mutkan. Kanervamittarin kanssa lähes identtinen on samaan sukuun kuuluva jademittari ("Chlorissa cloraria"). Lajien erottaminen on vaikeaa, mutta niiden välillä on kuitenkin vähäisiä eroja siipien värissä ja muodossa sekä sukuelinten rakenteessa. Selvin ero lajien välillä on etusiiven etureuna: kanervamittarilla siinä on yhtenäinen keltainen reunus, jademittarilla reunusta katkovat selkeät poikkiraidat. Lisäksi jademittarin etusiivet ovat suomutukseltaan tummat ja väriltään heikosti punertavat, takasiipien juovan kulma on myös jademittarilla pyöreämpi. Jademittari on yleensä kanervamittaria kookkaampi. Lajien perimän tutkitut alueet ovat silti niin samankaltaisia, että niiden asema erillisinä lajeina on kyseenalaistettu, varsinkin kun lajien tiedetään osissa levinneisyysaluetta lisääntyneen keskenään luonnossa. Suomea lähimmät jademittarihavainnot oli tehty ennen vuotta 2018 Virossa. Suomesta lajia ei ole ennen tätä löydetty, vaikka esimerkiksi Virolahdelta sitä on etsitty. Heinäkuussa 2018 tavattiin kuitenkin kaksi aikuista jademittaria Virolahdella sekä yksi Kouvolan Elimäeltä.


title: Kanervamittari

text: Kanervamittaria tavataan Euroopasta Siperiaan ja Itä-Aasiaan ulottuvalla alueella. Nimialalajin levinneisyysalue ulottuu lännessä Fennoskandian eteläosista Englantiin ja Portugaliin sekä Välimeren alueelle ja Turkkiin. Idässä levinneisyys kattaa Siperian Kamtšatkan niemimaata myöten sekä alueita Korean niemimaalta, Kiinasta ja Pohjois-Mongoliasta. Nimialalajin ohella Keski-Aasian alueen vuoristoissa tavataan alalajia "C. v. insigniata" ja Uralin eteläosissa lentää alalaji "C. v. melinaria". Laji harvinaistuu levinneisyysalueellaan etelään päin mentäessä.


title: Kanervamittari

text: Koska kanervamittarin voi sekoittaa helposti edellä mainittuun "C. cloraria" -lajiin, eivät tiedot kanervamittarin levinneisyydestä ole täysin varmoja. Esimerkiksi vuonna 2007 tehdyn tutkimuksen perusteella monet Turkissa aiemmin tehdyistä kanervamittarihavainnoista voivatkin olla "C. cloraria" -havaintoja. Samoin vuonna 2011 julkaistun tutkimuksen mukaan kaikki Kanaalisaarilta aiemmin kuvatut kanervamittarin populaatiot ovat todennäköisesti "C. cloraria" -lajia.


title: Kanervamittari

text: Suomessa kanervamittari on jokseenkin harvinainen Etelä- ja Keski-Suomen laji, ja pohjoisimmat havainnot on tehty Lieksan ja Kuopion alueella. Kerätyn havaintoaineiston perusteella kanervamittaria on tavattu kymmenessä Suomen luonnonmaantieteellisessä maakunnassa: Ahvenanmaalla, Varsinais-Suomessa, Uudellamaalla, Etelä- ja Pohjois-Karjalassa, Satakunnassa, Etelä-Hämeessä, Etelä- ja Pohjois-Savossa sekä Laatokan Karjalassa.


title: Kanervamittari

text: Kanervamittarin tyypillisintä elinympäristöä koko sen levinneisyysalueella ovat kosteat kanervanummet ja suot. Suomessa sitä tavataan kanervaa ja variksenmarjaa kasvavilla aukeilla rämeillä. Lajia on tavattu Suomessa ja muualla Euroopassa myös kanervaisilla ulkosaarilla ja rannoilla.


title: Kanervamittari

text: Kanervamittari on suurimmalla osalla levinneisyysaluettaan yksivuotinen laji, joka lentää illansuussa matalalla varpukasvuston yllä, häirittynä usein jo iltapäivällä. Suomalaisen kolmivuotisen havainnointitutkimuksen perusteella perhosen lento alkaa noin kello kuusi illalla ja on vilkkaimmillaan noin kello 19.30–21.00. Tutkimuksessa havaittiin myös yksi kanervamittarien parittelu, joka tapahtui kello 19.45. Satunnaisia yksilöitä havaittiin lisäksi lennossa pilvisinä päivinä ja yöllä. Yksilöitä havaitaan lennossa useimmiten vain yksitellen. Kanervamittarin lentoaikaa on kesäkuu ja heinäkuun alku, mutta kevään ja kesän etenemisen mukaan lajia voidaan Suomessa ja muualla Fennoskandiassa tavata jo toukokuun lopulla tai vielä heinäkuun lopulle asti. Keski-Euroopassa lentoaika kestää useimmiten toukokuun alusta elokuun loppuun. Espanjassa lajlla on kaksi sukupolvea, ensimmäinen on lennossa toukokuusta heinäkuun alkuun, toinen elokuusta syyskuun alkupuolelle.


title: Kanervamittari

text: Kesä-heinäkuussa lasketuista munista kuoriutuu toukkia, joita tavataan heinä-elokuusta aina syyskuuhun asti. Eteläisessä Euroopassa toukkia voidaan tavata jo kesäkuun alussa; Espanjassa toukkavaiheet ajoittuvat sukupolvien kierron mukaan Toukat käyttävät ravintonaan pääasiassa kanervaa, mutta niiden tiedetään Suomessa syöneen myös variksenmarjaa ja suomyrttiä. Englannissa ja Keski-Euroopassa toukkien ravintokasveja ovat lisäksi hanhenpaju ja muut pajut sekä erilaiset koivut ja orapihlajat. Lajin ravintokasveiksi mainitaan toisinaan myös oratuomi, vatukat sekä huopakeltanon sukuiset kasvit. Syyskuun loppuun mennessä kaikki toukat ovat koteloituneet; kanervamittari talvehtii kotelona. Kotelo on löyhän kotelokehdon sisällä, joko ravintokasvin varsissa tai lehtikarikkeen seassa.


title: Kanervamittari

text: Kanervamittarilla on kirjallisuuden mukaan ainakin kaksi siihen erikoistunutta loista: "Casinaria pallipes" ja "Labrorychus clandestinus" -loispistiäiset.


title: Kanervamittari

text: Ainakin Norjassa ja Alankomaissa kanervamittari on luokiteltu vaarantuneeksi. Norjassa useimmat lajin soilla elävät populaatiot ovat taantuneet soiden ojituksen ja kuivatuksen myötä. Norjan vuoden 2010 lajien uhanalaisuusarvioinnin mukaan kanervamittarin vaarantumisen taustalla on erityisesti koko lajin levinneisyysalueen sekä populaatioiden esiintymisalueiden pieni koko. Tämän lisäksi kanervamittaria uhkaavat tutkimuksen mukaan elinympäristöjen pirstoutuminen sekä lajille soveliaiden elinympäristöjen määrän ja laadun ennustettu jatkuva väheneminen.


title: Kanervamittari

text: Edellä mainittujen maiden lisäksi kanervamittari on taantunut muuallakin: esimerkiksi Englannissa kanervamittarin populaatiot rajoittuvat nykyään maan eteläisiin kreivikuntiin, vaikka aiemmin lajia on tavattu myös muualla Britanniassa. Belgiassa laji on myös harvinainen ja sen esiintymät ovat hyvin paikallisia. Suomessa lajilla ei ole uhanalaisuusluokitusta sen suhteellisesta harvinaisuudesta huolimatta. Kanervamittarista tehtyjen havaintojen määrä on tosin pudonnut noin viidenneksellä vuoden 1988 jälkeen verrattuna sitä edeltäneeseen tilanteeseen.


title: Kanervamittari

text: Kanervamittarin suvun tieteellinen nimi "Chlorissa" viittaa sekä kreikkalaisen mytologian kevään jumalattareen Khlorikseen että perhosen siipien vihreään väriin ( = vaaleanvihreä). Kanervamittarin kuvasi alun perin vuonna 1758 Carl von Linné. Hän sijoitti lajin sukuun "Geometria", mutta James Francis Stephens siirsi sen nykyiseen sukuunsa vuonna 1831.


title: Kanervamittari

text: Lajinimi "viridata" tulee latinan sanasta "viridis", joka myös tarkoittaa vihreää tai vihantaa. Tieteellisen nimen lisäksi monet erikieliset nimet kuvaavat kanervamittarin väriä tai sen ravintokasvia ja elinympäristöä. Esimerkiksi hollanniksi laji on "Smaragdgroene zomervlinder", "smaragdinvihreä kesäperhonen", englanniksi "Small Grass Emerald", "pieni ruohosmaragdi" ja ranskaksi "la Phalène verte des callunes", "vihreä kanervan yöperhonen".


title: Kanervamittari

text: Kanervamittarin vanha suomenkielinen nimi oli "kellertävä lehtomittari", joka esiintyi ensimmäisen kerran J. E. Aron teoksessa "Suomen perhoset" vuonna 1900. Aron kirja oli ensimmäinen suomen kielellä julkaistu perhoskirja, ja sitä varten oli myös luotu suomenkieliset nimet kaikille Suomesta tavatuille suurperhosille. Kellertävä lehtomittari, kuten useimmat muutkin lajinimistä, oli ilmeisesti lehtori A. J. Melan antama. Aron "Suomen perhoset" -teoksessa nykyään "Jodis"-sukuun kuuluvat koivu- ja mustikkalehtomittari oli myös luokiteltu kanervamittarin kanssa samaan "lehtomittarien" "Nemoria"-sukuun. Tällöin niiden nimet olivat vielä "valkeanvihreä lehtomittari" ja "hammasviiruinen lehtomittari".


title: Kanervamittari

text: Seuraava kattava julkaisu Suomen perhosista ilmestyi 1930- ja 1940-luvuilla "Suomen eläimet" -kirjasarjassa, jonka viides osa "Mittarit" ilmestyi 1946. Lajia kutsuttiin siinä nyt "kanervanlehtomittariksi". Tämä nimi oli todennäköisesti joko teoksen kirjoittajan, K. J. Vallen, tai suomalaista hyönteisnimistöä 1930-luvulla kehittäneen ja uudistaneen Uunio Saalaan ja hänen työtoveriensa käsialaa. Laji oli myös "kanervanlehtomittareiksi" nimetyn "Nemoria"-suvun ainut edustaja kirjassa, sillä koivu- ja mustikkalehtomittari (joista jälkimmäinen nyt nimeltään "mustikan lehtomittari") oli siinä siirretty nyt "lehtomittareiksi" nimettyyn "Thalera"-sukuun. Nykyisen nimensä kanervamittari sai 1980-luvulla, kun Suomen Perhostutkijain Seuran julkaisemaa "Suomen perhoset" -kirjasarjaa varten Suomessa tavattujen mittareiden nimistöä uudistettiin. Uusi nimistö perustui pääosin Vallen edellä mainitussa "Suomen eläimet" -sarjassa käyttämiin nimimuotoihin, mutta joillekin lajeille haluttiin antaa esimerkiksi kieliasultaan uudenaikaisemmat, lyhyemmät tai kuvaavammat nimet. Tässä yhteydessä nimistötyöstä päävastuussa ollut Kauri Mikkola muutti kanervanlehtomittarinkin nimen yksinkertaisesti kanervamittariksi.


title: Annamari Sarajas

text: Annamari Sarajas (12. lokakuuta 1923 Nivala – 3. tammikuuta 1985 Helsinki) oli suomalainen kirjallisuudentutkija ja kotimaisen kirjallisuuden professori.


title: Annamari Sarajas

text: Sarajas oli Helsingin yliopiston kotimaisen kirjallisuuden dosentti 1957–1967, kirjallisuudenhistorian henkilökohtainen ylimääräinen professori 1967–1968 ja kotimaisen kirjallisuuden professori 1968–1985. Hän toimi myös "Uusi Suomi" -lehden kulttuuriosaston päällikkönä.


title: Annamari Sarajas

text: Sarajas sai valtion kirjallisuuspalkinnon 1981.


title: Annamari Sarajas

text: Annamari Sarajaksen sisar oli taidehistorioitsija Salme Sarajas-Korte ja veli fysiologian professori Samuli Sarajas.


title: Ingeborg Mello

text: Ingeborg Mello de Preiss (4. tammikuuta 1919 Saksa – 25. lokakuuta 2009 Buenos Aires) oli argentiinalainen yleisurheilija, joka kilpaili kuulantyönnössä, kiekonheitossa ja keihäänheitossa. Hän voitti Pan-Amerikan kisoissa kultaa vuonna 1951 sekä kuulantyönnöstä että kiekonheitosta. Mello menestyi myös Etelä-Amerikan-mestaruuskilpailuissa, joissa hän voitti yhteensä viisitoista mitalia vuosina 1941–1963. Hän osallistui olympialaisiin kahdesti, vuosina 1948 ja 1952. Mellon parhaaksi olympiasijoitukseksi jäi 8. sija kiekonheitosta Lontoon kisoissa 1948.


title: Ingeborg Mello

text: Mello syntyi Saksassa ja muutti Argentiinaan vasta 18-vuotiaana. Hän jatkoi urheilu-uraansa aina vuoteen 1969, jolloin hän sijoittui maansa mestaruuskilpailujen kiekonheitossa neljänneksi.


title: Ivor Montagu

text: Ivor Montagu () oli brittiläinen elokuvatuottaja, -ohjaaja, käsikirjoittaja, elokuvakriitikko ja pöytätennispelaaja. Hänet muistetaan ennen muuta monien Alfred Hitchcockin 1930-luvun elokuvien tuottajana. Pöytätenniksessä hänen ansionsa olivat ennen muuta järjestötoiminnassa, sillä hän oli yksi kansainvälisen pöytätennisjärjestön ITTF:n perustajajäsenistä ja pitkäaikainen puheenjohtaja. Montagu oli Ison-Britannian kommunistisen puolueen jäsen.


title: Ivor Montagu

text: Montagu opiskeli eläintiedettä, mutta ajautui opintojen jälkeen 1920-luvulla elokuva-alalle. Hänen elokuvauransa ei ollut pelkkää elokuvantekoa eri tehtävissä, vaan hän oli myös kriitikko ja aktiivinen järjestö- ja ammattiyhdistystoiminnassa.


title: Ivor Montagu

text: Montagun ohjauksistaan merkittävimmät ovat lyhytelokuvat "The Tonic", "Day-Dreams" ja "Blue Bottles" (kaikki 1928), jotka perustuivat H. G. Wellsin ideoihin ja joiden pääosassa oli Elsa Lanchester. Hän leikkasi ja kirjoitti välitekstit Hitchcockin "Vuokralaiseen" (1926). Gaumont Britishillä hän oli apulaistuottajana neljässä Hitchcockin elokuvassa (muun muassa "Mies joka tiesi liikaa" (1934) ja "39 askelta" (1935). Kaupallinen elokuva ei kuitenkaan kiinnostanut vasemmistolaista Montaguta ja hän olikin kiinnostuneempi pienen budjetin poliittisista independent-elokuvista.


title: Ivor Montagu

text: 1925 Montagu oli perustamassa London Film Society -elokuvakerhoa, joka esitti mannereurooppalaisia taide-elokuvia ja neuvostoliittolaisia poliittisia elokuvia.


title: Ivor Montagu

text: Elokuvakriitikkona Montagun suurimmat ansiot olivat Sergei Eisensteinin ja Vsevolod Pudovkinin tekstien kääntäjänä. Montagu seurasi Eisensteinia hänen vierailullaan Yhdysvalloissa ja kirjoitti siitä myöhemmin kirjan "With Eisenstein in Hollywood". Montagu toimi elokuvakriitikkona aina kuolemaansa asti 1984. Viimeiset arvostelunsa hän kirjoitti Sight & Sound -lehteen.


title: Ivor Montagu

text: Elokuvanteon ja kritiikin lisäksi Montagu oli myös aktiivinen elokuvatyöntekijöiden ammattiyhdistyksessä ACT:ssä.


title: Ivor Montagu

text: Pöytätenniksessä Montagu kunnostautui etenkin järjestöpuolella. 18-vuotiaana hän oli perustamassa Englannin pöytätennisliittoa (ETTA), jonka puheenjohtajana hän toimi kolme kertaa ja presidenttinä kaksi kertaa. 1926 Montagu oli yksi kansainvälisen pöytätennisjärjestön ITTF:n perustajajäsenistä ja sen puheenjohtajana 41 vuotta (1926–1967). ITTF:än säännöt ja pöytätenniksen pelisäännöt laadittiin Montagun vanhempien lordi ja lady Swaythlingin kotona. Miesten maailmanmestaruussarjan palkinto on Swaythling Cup, joka on nimetty lady Swaythlingin mukaan.


title: Ivor Montagu

text: Montagu oli ensimmäinen ei-ammattipelaaja, joka hyväksyttiin ITTF Hall of Fameen.


title: Bridget Marquardt

text: Bridget Marquardt (syntyjään Bridget Christina Sandmeier, s. 25. syyskuuta 1973, Oregon, Yhdysvallat) on yhdysvaltalainen malli, televisiokasvo ja näyttelijä. Hänet tunnetaan parhaiten tositelevisiosarjasta "The Girls Next Door".


title: Eemeli Reponen

text: Eemeli Reponen (s. 6. kesäkuuta 1990 Nakkila) on suomalainen jalkapallomaalivahti. Reponen on edustanut Suomen poikamaajoukkueita ja 21-vuotiaiden maajoukkuetta.


title: Eemeli Reponen

text: Reponen aloitti jalkapalloilun porilaisessa FC Jazzissa, josta hän siirtyi 16-vuotiaana Turun Palloseuraan aloittaen samalla opiskelun Aurajoen urheilulukiossa.


title: Eemeli Reponen

text: Kaudeksi 2009 Reponen siirtyi TPS:n paikalliskilpailija Interiin. Hän debytoi Veikkausliigassa heinäkuussa 2009 Tampere Unitedia vastaan, kun hänet vaihdettiin kentälle kesken ottelun David Monsalven saatua punaisen kortin. Tuona kautena hän pelasi kaksi ottelua liigassa. Seuraavalla kaudella 2010 hän sai enemmän peliaikaa pelaten kaiken kaikkiaan 12 liigaottelussa. Kaudella 2011 liigaminuutit jäivät nollaan, sillä Interiin palannut Magnus Bahne pelasi jokaisen Interin Veikkausliiga-ottelun. Reponen lainattiinkin tuolloin Lohjan Palloon hakemaan peliaikaa. Heinäkuussa 2012 hän nousi hetkeksi Interin ykkösmaalivahdiksi Bahnen loukkaantumisen myötä. Inter vahvisti kuitenkin myöhemmin maalivahtiosastoaan alankomaalaisella Stef Doedeella., jolloin Reponen palasi penkille. Reposen sopimusta ei jatkettu kauden 2012 jälkeen.


title: Eemeli Reponen

text: Heinäkuussa 2013 Reponen solmi loppukauden kestävän sopimuksen Kakkosen Kotkan Työväen Palloilijoiden kanssa.


title: Eemeli Reponen

text: Huhtikuussa 2015 Reponen allekirjoitti valmennus- ja pelaajasopimuksen PIF:n kanssa, josta hän siirtyi toukokuun alussa lainalle Turun Interiin. Hän valmentaa myös muissa Länsi-Suomen seuroissa Maalivahtiklubin kautta ja pitää luentoja ympäri Suomen.


title: Eemeli Reponen

text: Vuodeksi 2017 Reponen allekirjoitti valmennus- ja pelaajasopimuksen TPS:n kanssa. 2018 Reponen jatkaa TPS:n maalivahtivalmentajana. Hän toimii myös junioripuolella maalivahtivalmentajana. Lisäksi Reponen toimii tyttöjen U-17 ja poikien U-15 sekä U-19 maajoukkueen maalivahtivalmentajana ja lännen alueen maalivahtivalmennuskouluttajana.


title: Kelaskasvit

text: Kelaskasvit (Celastraceae) on heimo Celastrales-lahkossa. Heimoon kuuluu pääasiassa trooppisen ja subtrooppisen vyöhykkeen, mutta myös lauhkean vyöhykkeen lajeja. Lajit ovat puuvartisia kasveja ja monet köynnöksiä. Kukat ovat pieniä ja värittömiä. Kukkapohjus on paisunut mesiäisenä toimivaksi rengasmaiseksi pohjuskehräksi. Siementen ympärillä on usein kirkasvärinen siemenvaippa. Heimoon kuuluu monia koristekasveja.


title: Kelaskasvit

text: Kelaskasvit ovat pensaita, puita, liaaneja tai joskus ruohoja ja ovat kasvullisilta osiltaan hyvin vaihtelevia. Varren nivelien kohdalla johtojännelieriössä on yksi aukko. Lehtiasento voi olla muun muassa vastakkainen tai kierteinen (vuorottainen) ja joskus molempia samassa kasvissa. Yleisiä ovat vastakkaiset ja sahalaitaiset lehdet, joiden korvakkeentapaiset rakenteet ovat pieniä ja melko usein ripsuisia. Kun lehtilapa revitään poikittaissuunnassa putkilot tulevat näkyviin ohuina, kierteisinä ja lankamaisina. Kukinto on usein viuhkomainen ja kukissa on tavallisesti hyvin leveä kehrä eli diskus, johon sikiäin on enemmän tai vähemmän uponnut. Teriö (eikä verhiö) peittää kukkanuppua. Heteitä on enintään viisi ja yhtä monta kuin verholehtiä, joiden kanssa ne sijaitsevat kohdakkain. Hedelmä vaihtelee kelaskasveilla suuresti, usein se on selkäluomainen kota, jossa on siivellisiä tai vaipallisia siemeniä.


title: Kelaskasvit

text: Heimo on levinneisyydeltään kosmopoliitti, lajeja on lähes kaikkialla maapallolla aavikoita, Etelänapamannerta ja Uutta-Seelantia lukuun ottamatta.


title: Kelaskasvit

text: Kelaskasveja tunnetaan noin 1400 lajia 94 suvusta. Ne jakautuvat kahteen ryhmään, josta toiseen kuuluu ruohovartisia, toiseen etupäässä puuvartisia kasveja.


title: Kelaskasvit

text: Ruohovartisia ovat vilukot ("Parnassia"), joita tunnetaan 50 lajia, ja "Lepuropetalon spathulatum". Ne erotettiin aikaisemmin omaksi heimokseen vilukkokasvit (Parnassiaceae). Vilukot kasvavat pohjoisessa lauhkeassa vyöhykkeessä, myös Suomessa (suovilukko, "P. palustris"), "Lepropetalon" puolestaan hajanaisesti Yhdysvaltojen kaakkoisosassa, Pohjois-Meksikossa ja Etelä-Amerikan eteläosissa. Niiden lehtiasento on kierteinen ja suonitus lähes kourasuoninen, korvakkeet puuttuvat. Kukinto on niillä yksihaarainen viuhko tai kukat sijaitsevat yksittäin. Verhiö on tyvestää yhdistynyt, ja teriö saattaa puuttua. Hetiössä on steriilejä joutoheteitä, joiden tyvellä on mesiäinen. Sikiäin on yhdislehtinen, kolmesta viiteen emilehdestä muodostunut ja on kehänpäällinen tai -alainen. Istukat ovat laitaistukoita, ja siemenaiheita on niissä paljon. Hedelmä on selkäluomainen kota, siemenet pieniä. Kromosomiluku n = 9, 16, (23 suvussa "Lepuropetalon").


title: Kelaskasvit

text: Varsinaisina kelaskasveina voidaan pitää sukuja, joissa on pääasiassa puita, pensaita tai liaaneja, harvoin ruohoja. Niiden sekundaaristen aineenvaihduntatuotteiden joukko on kirjava: mm. kumimaisia yhdisteitä, eräitä alkaloideja, triterpenoideja ja myrisetiiniä. Varressa on maitiaisputkia tai maitiaisnesteonteloita. Päällysketossa on usein korkkiutumia. Lehdet ovat kierteisasentoisia, vastakkaisia tai kahdessa rivissä, ja niissä on usein pienet korvakkeet ja rauhasia. Kukan osien lukusuhteet ovat vaihtelevia. Kukkaa ympäröi yhteen kasvanut tai erilehtinen verhiö ja heteitä on vähintään kaksi, tavallisesti enemmän, joskus jopa paljon; joskus kukassa on myös joutoheteitä. Mesiäinen on kiekkomainen ja massiivinen, harvoin se puuttuu. Sikiäin on yhdislehtinen, tavallisesti kahdesta viiteen, harvemmin useamman emilehden muodostama ja ainakin jossain määrin mesiäiskehrään uponnut. Siemenaiheita on kussakin emilehdessä tavallisesti vähintään kaksi. Hedelmä on kota, luumarja, marja tai lohkohedelmä, siemenet siivellisiä tai vaipallisia. Siemenessä on vihreä ja isolehtinen alkio sekä runsas endospermi, joka voi kokonaan puuttuakin.


title: Kelaskasvit

text: Aitokelaskasvit ovat levinneet enimmäkseen tropiikkiin, mutta myös lauhkeille alueille. Niitä kasvaa myös Euroopassa, muttei luontaisesti Suomessa asti.. Runsaslajisimmat suvut ovat kelastit ("Maytenus", 200 lajia), "Salacia" (150 lajia), "Hippocratea" (120 lajia), sorvarinpensaat ("Euonymus", 130 lajia), "Cassine" (60 lajia) ja "Crossopetalum" (50 lajia).


title: Kelaskasvit

text: Seuraavilla kelaskasvisuvuilla on suomenkielinen nimi:


title: Petos lautasella

text: Petos lautasella ("Den hemlige kocken") on Mats-Eric Nilssonin tietoteos. Alkuteos ilmestyi 2007 ja suomennos 2008. Teoksen on suomentanut ja Suomen oloihin toimittanut Tuulikki Valta. Nilson arvostelee teoksessa elintarviketeollisuutta muun muassa runsaasta lisäaineiden ja aromien käytöstä sekä kuluttajien johtamisesta harhaan.


title: Petos lautasella

text: Nilssonin teesinä on, että teollisilla elintarvikkeilla huijataan kuluttajaa. Kovassa tuotantoprosessissa elintarvikkeisiin esimerkiksi lisätään runsaasti vettä, sokeria, suolaa ja erilaisia sakeuttamisaineita, jolloin varsinaisia raaka-aineita, kuten hedelmiä, marjoja tai lihaa voi tuotteeseen laittaa vähemmän. Samalla näin tuotetut elintarvikkeet menettävät makuaan, jonka vuoksi valmisteeseen lisätään erilaisia – yleensä keinotekoisia – aromeja sekä aromivahventeita, jotta ruoka ylipäänsä maistuisi miltään. Nilsson pahoittelee, etteivät kaikki ihmiset enää välttämättä tunnista aitoja makuja.


title: Petos lautasella

text: Kirjassa kritisoidaan myös elintarviketeollisuuden väitteitä tuoreudesta. Esimerkiksi kaupassa paistetun leivän taikina tai tuorepuristettu mehu voi olla viikkoja tai jopa kuukausia vanhaa. Kevytvalmisteet otetaan myös suurennuslasin alle. Nilsson viittaa oikeudenkäyntiin, jossa tutkimusyhtiö Fermigel syytti meijeriyhtiö Arlaa liikesalaisuuden varastamisesta. Riita koski menetelmää, jolla ranskankermasta (joka alun perin sisältää vain kermaa ja hapatetta) saatiin erittäin vähärasvaista, mutta silti kuumennusta kestävää. Fermigelin asianajaja toteaa jo oikeudenkäynnin alussa, että ""Nykykuluttajat vaativat tuotteita, joiden rasvapitoisuus on alhainen. Valmistajat puolestaan haluavat aineita, jotka ovat rasvaa halvempia."" Nilsson painottaa sitä, ettei näitä kevyttuotteita voida valmistaa ilman huomattavaa määrää lisäaineita verrattuna alkuperäiseen tuotteeseen. Se, että valmistaja käyttää halvempia raaka-aineita, ei kuitenkaan tee tuotteista halvempia, vaan yleensä päinvastoin hinnakkaampia.


title: Petos lautasella

text: Nilsson myös tuo esiin sen, että ruokahuijauksilla on jo pitkä historia ja väärennyksen kohteina ovat olleet muun muassa tee, kahvi, leipä tai olut. Kahviin on voitu sekoittaa lisäksi herneitä ja erilaisia papuja tai sahramiin kehäkukkaa tai ohdaketta.


title: Petos lautasella

text: Jo 1900-luvun alussa elintarvikelisäaineiden käyttö huolestutti. Tohtori Harvey W. Wiley suoritti kokeita lisäaineiden vaikutuksesta ihmiseen. Tämä johti Yhdysvalloissa ensimmäisen elintarvikelain säätämiseen vuonna 1906 ("Pure Food and Drug Act", tunnetaan myös nimellä Wiley Act). Suomeen ensimmäinen elintarvikelaki saatiin vuonna 1941 ja Ruotsiin 1952.


title: Petos lautasella

text: Lainsäädäntö on lisäaineiden suhteen kuitenkin vaikean paikan edessä, sillä elintarviketeollisuudessa liikkuu suuret rahat. Lisäaineiden yhteisvaikutuksesta (ns. cocktailvaikutus) on lisäksi erittäin hankala saada tietoja. Myös salailua esiintyy. Cadbury-Schweppes-virvoitusjuomayhtiössä oli huomattu, että appelsiinilimonadin sisältämä natriumbentsoaatti ja askorbiinihappo saattoivat reagoida keskenään ja muodostaa syöpää aiheuttavaa bentseeniä. Yhtiö ilmoitti ongelmasta Yhdysvaltain elintarvike- ja lääkintävirasto FDA:lle jo vuonna 1990. Kuluttajille asiasta ei kerrottu, vaan FDA sopi muutaman virvoitusjuomayhtiön kanssa, että kielteisen julkisuuden välttämiseksi alan toimijoita varoitetaan asiasta. Silti helmikuussa vuonna 2006, kun asia paljastui myös kuluttajille ja tiedotusvälineille, bentseeniä muodostavia aineosia edelleen käytettiin joissakin juomissa.


title: Petos lautasella

text: Nilsson koettaa saada ihmiset kiinnittämään huomiota siihen, mitä heidän syömänsä ruoka sisältää. Kirjan loppuun on lisätty ruoka-aineopas (67 elintarviketta), kauden kasvikset -taulukko sekä lisäaineopas, joka sisältää sallittujen yli 350 lisäaineen E-koodit, alkuperän ja käyttötarkoituksen. Suomennoksessa on esitelty myös 100 tuottajaa, kauppaa tai toria, jotka tarjoavat vähemmän käsiteltyä ruokaa.


title: Petos lautasella

text: Esipuheen teokseen on laatinut keittiömestari Jaakko Nuutila.


title: Petos lautasella

text: Vuonna 2009 Nilsson julkaisi teokselle jatkon, "Äkta vara", joka ilmestyi suomeksi ja Suomen oloihin mukautettuna syksyllä 2010 nimellä "Aitoa ruokaa".


title: Ben Eager

text: Benjamin "Ben" Eager (s. 22. tammikuuta 1984 Ottawa, Ontario, Kanada) on kanadalainen jääkiekkoilija. Hän on voittanut urallaan sekä NHL:n mestaruuden, Stanley Cupin, että AHL:n mestaruuden, Calder Cupin. Tappelijana tunnettu laitahyökkääjä pelaa useimmiten nelosketjussa.


title: Ben Eager

text: Eager pelasi Ottawa Jr. Senatorsissa kevääseen 2000 asti, ja sitten hän siirtyi pelaamaan OHL:n Oshawa Generalsin riveihin. Eager keräsi siellä neljän kauden aikana yhteensä 795 jäähyminuuttia runkosarjassa. Hän teki OHL:ssä parhaillaan 52 (25+27) pistettä kaudella 2003–2004. Kaudella 2001–2002 hän oli OHL:n jäähypörssin kolmas 255 minuutillaan. Phoenix Coyotes varasi Eagerin ensimmäisellä kierroksella 23. pelaajana . Hän ei kuitenkaan siirtynyt pelaamaan Coyotesin organisaatioon, kun Branko Radivojević, Sean Burke ja Eagerin oikeudet kaupattiin Philadelphia Flyersiin vaihdossa Mike Comriehen. Keväällä 2004 Eager pelasi viisi runkosarjaottelua ja kaksi pudotuspeliottelua AHL-joukkue Philadelphia Phantomsissa.


title: Ben Eager

text: Huhtikuussa 2004 Eager teki kolmen vuoden tulokassopimuksen Philadelphia Flyersin kanssa. Hän pelasi kaudella 2004–2005 ainoastaan Phantomsissa ja voitti kauden päätteeksi AHL:n mestaruuden, Calder Cupin. Eager debytoi NHL:ssä seuraavalla kaudella, 2005–2006, jolloin hän pelasi 25 ottelua tehoin 3+5=8. Eager keräsi ensimmäisellä kokonaisella NHL-kaudellaan 2006–2007 233 jäähyminuuttia ja hän voitti runkosarjan jäähypörssin, vaikka Eager pelasikin vain 63 ottelua. Hän teki toukokuussa 2007 kahden vuoden jatkosopimuksen Flyersin kanssa. Eager kaupattiin kuitenkin jo saman vuoden joulukuussa Chicago Blackhawksiin vaihdossa Jim Vandermeeriin. Hän teki heinäkuussa 2009 vuoden jatkosopimuksen Blackhawksin kanssa. Eager teki kaudella 2009–2010 yhden kauden piste-ennätyksen tehoilla 7+9=16. Hän voitti kauden päätteeksi Stanley Cupin.


title: Ben Eager

text: Kesäkuussa 2010 Eager kaupattiin Akim Aliun, Brent Sopelin ja Dustin Byfuglienin kanssa Atlanta Thrashersiin vaihdossa Marty Reasoneriin, Jeremy Moriniin, Joey Crabbiin sekä ensimmäisen ja toisen kierroksen varausvuoroihin . Tammikuussa 2011 Eager siirtyi San Jose Sharksiin. Hän pelasi kauden loppuun Sharksissa ja teki heinäkuussa 2011 kolmivuotisen sopimuksen Edmonton Oilersin kanssa.


title: Ben Eager

text: Eager pelasi alle 18-vuotiaiden MM-kilpailuissa vuonna 2002. Hän oli 45 minuutillaan turnauksen jäähypörssin toinen Sveitsin Alan Tallarinin jälkeen.


title: Ilse Barends

text: Ilse Barends (16. toukokuuta 1921) on chileläinen entinen yleisurheilija, joka kilpaili korkeushypyssä, pituushypyssä, pika-aitajuoksussa ja pikajuoksussa. Hän voitti Etelä-Amerikan-mestaruuskilpailuissa kahdeksan henkilökohtaista mitalia, joista neljä on kultaisia, kolme hopeisia ja yksi pronssinen. Lisäksi Barends sai kaksi hopeamitalia maansa pikaviestijoukkueen jäsenenä.


title: Ilse Barends

text: Barends rikkoi korkeushypyssä Etelä-Amerikan ennätyksen neljästi ja piti maansa ennätysta hallussaan aina vuoteen 1972 saakka.


title: Kutt Calhoun

text: Kutt Calhoun (oik. "Melvin Calhoun Jr.", Kansas City, Missouri, Yhdysvallat) on yhdysvaltalainen rap-muusikko.


title: Big Scoob

text: Big Scoob (Kansas City, Missouri, Yhdysvallat) on amerikkalainen rap-muusikko. Hän on ryhmän "57th Street Rogue Dog Villians" entinen jäsen.


title: Hard Rock Cafe

text: Hard Rock Cafe on teemaravintolaketju, jonka perustivat yhdysvaltalaiset Peter Morton ja Isaac Tigrett. Ensimmäinen ravintola avattiin Lontoossa 1971. Ravintoloiden koristelu rock and roll -aiheisilla muistoesineillä alkoi vuonna 1979. Pohjois-Amerikan alkuperäiskansa, seminolit, ostivat ravintolaketjun vuonna 2006. Yhtiön pääkonttori sijaitsee Orlandossa, Floridassa. Ravintoloita on noin 150 yli 50 maassa. Yhtiöllä on myös muutama nimeään kantava kasino ja hotelli. Suomeen avattiin Hard Rock Cafe lokakuussa 2012. Ravintola sijaitsee Helsingin keskustassa Aleksanterinkadulla.


title: Blake Wheeler

text: Blake James Wheeler (s. 31. elokuuta 1986 Plymouth, Minnesota, Yhdysvallat) on yhdysvaltalainen jääkiekkoilija, joka edustaa NHL-joukkue Winnipeg Jetsiä.


title: Blake Wheeler

text: Wheeler pelasi vuodet 2002–2004 USHS-liigan Breck Mustangsissa. Phoenix Coyotes varasi hänet vuonna koko varaustilaisuuden viidentenä pelaajana. Wheeler sai varauksensa jälkeen useita sopimustarjouksia Coyotesista, mutta hän päätti jatkaa uraansa kehittymisen kannalta Minnesotan yliopistojoukkueessa aina varauksensa umpeutumiseen asti. Ennen NCAA:ta Wheeler pelasi kauden 2004–2005 USHL-joukkue Green Bay Gamblersissä. Hänet valittiin siellä tulokkaiden tähdistökentälliseen.


title: Blake Wheeler

text: Kaudeksi 2005–2006 Wheeler siirtyi Minnesotan yliopistojoukkueeseen. Hän pelasi siellä kolme kautta, ja kaudella 2006–2007 Wheeler voitti WCHA:n mestaruuden ja valittiin lopputurnauksen arvokkaimmaksi pelaajaksi. Heinäkuussa 2008 hän siirtyi vapaana agenttina Boston Bruinsiin. Wheeler teki siellä tulokaskaudellaan 2008–2009 tehot 21+24=45 ja oli tulokkaiden pistepörssin kuudes Florida Panthersin Michael Frolíkin kanssa. Wheeler pelasi kauden aikana myös nuorten tähdistöottelussa, jonka arvokkaimmaksi pelaajaksi hänet valittiin.


title: Blake Wheeler

text: Heinäkuussa 2010 Wheeler teki vuoden mittaisen 2,2 miljoonan dollarin arvoisen jatkosopimuksen Bruinsin kanssa. Kaudella 2010–2011 hän pelasi Bruinsissa 58 peliä, kunnes hänet kaupattiin helmikuussa Atlanta Thrashersiin. Samassa kaupassa Thrashersiin siirtyi myös Mark Stuart ja Bruins sai Rich Peverleyn ja Boris Valábikin.


title: Blake Wheeler

text: Wheeler edusti Yhdysvaltoja vuoden 2011 MM-kilpailuissa. Hän pelasi myös alle 20-vuotiaiden MM-kilpailuissa vuonna 2006.


title: Laserosoitin

text: Laserosoitin on pienikokoinen kannettava laser, jonka tuottama säde näkyy pienenä, värillisenä pisteenä jota voidaan käyttää karttakepin tapaan kiinnittämään katsojien huomiota tiettyihin kohteisiin tai yksityiskohtiin.


title: Laserosoitin

text: Tehokkaimmat laserosoittimet voivat vahingoittaa silmiä säteen kohdistuessa niihin. Esimerkiksi Ruotsissa yli 5 mW:n osoittimien hallussapito yleisellä paikalla on ilman eri lupaa kielletty. Suomessa hyväksyttävät laserosoittimet toimivat näkyvän valon aallonpituusalueella ja niiden maksimiteho on 1 mW (laserluokka 2). Poikkeuksena tästä ovat AV-laitteistot, joiden varustukseen kuuluu laserosoittimeksi tarkoitettu luokan 3R laite eli sen maksimiteho voi olla 5 mW.


title: I’m Confessin’ That I Love You

text: ”I’m Confessin’ That I Love You” on yhdysvaltalainen musiikkikappale vuodelta 1930. Sen sanoitti Al J. Neiburg Chris Smithin sävellykseen ”Lookin’ for Another Sweetie” (es. Fats Waller). Tuolloin sävellys siirrettiin Ellis Reynoldsin ja Doc Daughertyn nimiin. Kappaleen nauhoittivat sen ilmestymisvuonna muun muassa Louis Armstrong, Rudy Vallée ja Guy Lombardo. Suureksi osaksi Armstrongin ansiosta kappaleesta on tullut jazz- ja populaarimusiikin standardi. Lionel Hampton oli mukana Armstrongin nauhoituksessa rumpalina ja myöhemmin siirryttyään vibrafonistiksi äänitti kappaleen sekä oman orkesterinsa että Benny Goodmanin yhtyeen kanssa. ”Confessin’” oli saksofonisti Lester Youngin suosikkikappaleita, ja tämä nauhoittikin kappaleen useita kertoja uransa aikana. Englantilainen laulaja Frank Ifield nauhoitti listaykköseksi nousseen version vuonna 1963.


title: I’m Confessin’ That I Love You

text: Kappaleen koko nimi on ”I’m Confessin’ That I Love You”, mutta nimi lyhennetään usein milloin mihinkin muotoon. Usein käytettyjä ovat muun muassa ”Confessin’ (That I Love You)”, ”I’m Confessin’” ja pelkkä ”Confessin’”. Ranskalaissyntyinen Fabienne Delsol julkaisi kappaleen 2007 toisella levyllään "Between You and Me" nimellä ”I'm Confessin'”.


title: James Brooke

text: Sir James Brooke (29. huhtikuuta 1803, Varanasi, Brittiläinen Intia – 11. kesäkuuta 1868, Burrator, Yhdistynyt kuningaskunta) oli alun perin brittiläinen seikkailija josta tuli myöhemmin ensimmäinen Sarawakin kuningaskunnan Rajah. Hän oli englantilaisen Thomas Brooken ja skotlantilaisen päärin William Stuartin aviottoman tyttären Anna Marian poika.


title: James Brooke

text: Brooke syntyi Secroressa, Varanasin kaupungissa, joka kuului silloiseen Brittiläiseen Intiaan. Hän asui syntymäkaupungissaan 12-vuotiaaksi asti, jolloin Brooke lähetettiin Norwich Schooliin Lontooseen opiskelemaan. Brooke palasi Intiaan 1819, ja hänet värvättiin Englannin Itä-Intian kauppakomppanian armeijaan. Brooke loukkaantui vakavasti 1825 kesken ensimmäisen anglo-burmalaisen sodan ja lähti Englantiin toipumaan. Hän palasi 1830 sodan jo päätyttyä.


title: James Brooke

text: Erottuaan armeijasta Brooke lähti yrittämään kaupankäyntiä Kaukoitään, muttei saavuttanut menestystä. Myöhemmin hän sijoitti rahansa "The Royalist" -nimiseen kuunariin, jolla purjehti Borneoon Brunein sulttaanikuntaan vuonna 1838. Brooke auttoi sulttaania taltuttamaan keskushallintoa vastustaneen kapinan. Tämän sulttaani, ilmeisesti uhkailujen jälkeen, luovutti hänelle yksityisen läänin alueiltaan. Brooke laajensi sittemmin aluettaan ja hänestä tuli lopulta Sarawakin kiistämätön hallitsija 24. syyskuuta 1841. Lopullisesti Brooke julistautui Rajahiksi kuitenkin vasta 18. elokuuta 1842.


title: James Brooke

text: Läpi hallitsijakautensa Brooke kamppaili kapinallisia vastaan. Yksi hänen suurimmista ongelmistaan oli merirosvot, jotka olivat jatkuvana vitsauksena Brooken valtakauden loppuun asti. Säilyttääkseen valta-asemansa Brooke uudisti koko Sarawakin hallintoa ja lainsäädäntöä.


title: James Brooke

text: Brookella ei ollut aviollisia lapsia, joten hän joutui nimeämään sisarensa pojan John Brooke Johnson-Brooken seuraajakseen 1861. John menetti myöhemmin kuitenkin arvostelun takia setänsä seuraajan aseman nuoremmalle veljelleen Charlesille, joka sittemmin seurasi James Brookea Sarawakin Rajahina. James Brooke kuoli 1868 Burratorissa Isossa-Britanniassa ja hänet haudattiin Sheepstorin kirkon hautausmaalle Plymouthiin, samoin kuin hänen seuraajansa Sarawakin valtaistuimella.


title: Skeleton Crew (elokuva)

text: Skeleton Crew on suomalainen kauhuelokuva, joka on valmistunut vuonna 2009. Elokuvan ovat ohjanneet Tommi Lepola ja Tero Molin.


title: Skeleton Crew (elokuva)

text: Elokuva sijoittuu hylättyyn itäsuomalaiseen mielisairaalaan, jossa kuvataan laitoksen menneisyyteen pohjautuvaa "Silent Creek" -kauhuelokuvaa. Sairaala suljettiin 1970-luvulla, kun sen johtaja Andersson jäi kiinni potilaiden kiduttamisesta kuoliaiksi ja sen kuvaamisesta. Kuvausryhmän löydettyä Anderssonin salaisen huoneen filmeineen ohjaaja Steven kiinnostuu kuvamateriaalista liikaakin ja menneisyyden verityöt alkavat uusiutua.


title: Sierren alue

text: Sierren alue (, ) on yksi Sveitsin 148:sta ja Valais’n kantonin 14:stä hallinnollisesta alueesta. Sierren alue sijaitsee Rhônen laaksossa, Keski-Valais’ssa.


title: Sierren alue

text: Sierren alueella on 12 kuntaa, joista suurimmat ovat Sierre ja Crans-Montana. Alueen keskus on Sierre. Sierren alueen asukasluku on 48 906 (31.12.2015). Väkimäärä on selvässä kasvussa, sillä kolme vuotta aiemmin, vuoden 2012 lopulla, asukkaita oli 47 167. Alueen pinta-ala on 419 km².


title: Sierren alue

text: 1.1.2017 neljä alueen kuntaa, Chermignon, Mollens, Montana ja Randogne yhdistyivät Crans-Montanan kunnaksi. Vuoden 2015 lopussa näissä kunnissa oli yhteensä 10 931 asukasta.


title: Sierren alue

text: Sierren alue on ranskankielinen: vuonna 2000 sen asukkaista 80 % oli ranskankielisiä. Saksankielisiä oli 8 %, italiankielisiä 4 % ja muun kielisiä noin 8 %. Ranskan kielen asema Sierressä on vahvistunut voimakkaasti: vielä 1880-luvulla alueen valtakieli oli saksa.


title: Suvi-Päivikki Ala-Könni

text: Suvi-Päivikki Ala-Könni (28. heinäkuuta 1951 Helsinki – 10. maaliskuuta 2010 Torrevieja, Espanja) oli Suomen ensimmäisiä lapsiartisteja. Hän lauloi lähinnä kansanlauluja lapsille isänsä professori ja etnomusikologi Erkki Ala-Könnin opastuksella. Suvi-Päivikki esiintyi esimerkiksi Markus-sedän "Lastentunti"-ohjelmassa sekä elokuva- ja mainosrooleissa 1950-luvulla.


title: Suvi-Päivikki Ala-Könni

text: Myöhemmällä iällä hän opiskeli kasvatustieteitä ja teki uran erikoispäiväkotien johtajana Helsingissä. Hänen lempilaulunsa oli "Aleksille taikinaa", ja siksi hänen kahden poikansa nimiksi tulivat Aleksi ja Julius. Hänellä on myös yksi tytär (Anna).


title: George Perry

text: George Perry oli englantilainen eläintieteilijä, jonka erikoisalana olivat nilviäiset.


title: George Perry

text: Perryn henkilöhistoriasta tiedetään hyvin vähän. Hänen oletetaan syntyneen vuonna 1771. Hän asui Lontoossa tai sen lähistöllä.


title: George Perry

text: Perry julkaisi "Arcana; or the museum of natural history:" nimistä kuukausittaista eläintieteellistä sarjaa tammikuusta 1810 syyskuuhun 1811. Sarjassa julkaistiin kirjoituksia muun muassa linnuista, nisäkkäistä, kaloista, matelijoista ja hyönteisistä. Vuonna 1811 Perry julkaisi tunnetumman teoksensa, "Conchology, or the natural history of shells: containing a new arrangement of the genera and species, illustrated by coloured engravings executed from the natural specimens, and including the latest discoveries". Teoksessa hän esittelee nilviäislajeja 61:llä käsin väritetyllä, akvatintamenetelmällä painetulla foliokokoisella sivulla. Tekstiä on vain nelisivuisessa johdannossa ja teoksen lopussa olevassa sisällysluettelossa.


title: George Perry

text: "Arcana"ssaan Perry nimesi uuden lintulajin, australiankurjen ("Grus rubicunda").


title: R.I.P. (nuortenromaani)

text: R.I.P. on vuonna 1993 ilmestynyt Tuija Lehtisen kirjoittama nuortenkirja, joka kertoo R.I.P.-nimisen bändin roudarina toimivasta 17-vuotiaasta Saska-nimisestä pojasta.


title: R.I.P. (nuortenromaani)

text: Saska Jokunen lopettaa lukion kesken huomattuaan, ettei se ole hänen juttunsa, ja ryhtyy roudaamaan serkkunsa Hassen "R.I.P."-bändin laitteistoa keikoilla, ja kirjoittaa bändille sanoituksia.


title: R.I.P. (nuortenromaani)

text: Bändin suosio kasvaa kasvamistaan niin omassa kaupungissa kuin sen ulkopuolellakin, ja koska bändin jäsenillä on liian kiire harjoittelun, keikkailun ja itsestään jonkinlaisen huolesta pitämisen kanssa, ei heille jää aikaa ihailijakirjeisiin vastaamiseen, vaan he sälyttävät työn Saskan niskoille. Salaperäinen "Runotyttö"-nimellä kirjoittava tyttö alkaa kiinnostaa Saskaa: hän on täysin erilainen, kuin kaikki muut kirjeiden lähettäjät. Saska laittaa kaikki Runotytön kirjeet omaan talteensa, ettei Hasse saisi niitä käsiinsä ja kiinnostuisi tytöstä.


title: R.I.P. (nuortenromaani)

text: Kun bändillä alkaa mennä yhä vain lujempaa, heille tarjotaan levytyssopimusta, ja pojat alkavatkin levyttää. Samoihin aikoihin tapahtuu jotain outoa: Hasse sammuu lavalle, nukkuu monta päivää eikä ole minkäänlaisessa esiintymiskunnossa. Bändin muut jäsenet pakottavat Saskan, Hassen täydellisen kaksoisolennon, menemään lavalle Hassen sijaan.


title: R.I.P. (nuortenromaani)

text: Samaan aikaan esiintyessään R.I.P.:n kanssa Saska kertoo vaikka toiselle puolelle Suomea bändin perässä seuraavalle bändäri Nikitalle muistojaan lapsuudenrakkaudestaan Emmasta, yrittää jäljittää punahiuksista tyttöä, johon on ihastunut, selvittää, kuka Runotyttö todella on, ja päästä perille Hassen sekoiluista.


title: R.I.P. (nuortenromaani)

text: Lopulta paljastuu, että Hasse käyttää piristäviä lääkkeitä pysyäkseen hereillä keikkaillessaan, ja unilääkkeitä pystyäkseen nukkumaan. Lopulta Hassen alettua laulaa hotellihuoneessa tyhjin silmin lastenlauluja Saska kertoo Hassen lääkesekoiluista tämän vanhemmille, jolloin Hasse viedään vieroitushoitoon.


title: R.I.P. (nuortenromaani)

text: Lopuksi herkästi ja tunteellisesti laulavasta Saskasta tehdään R.I.P.:n solisti. Saska myös selvittää jokaisen mysteerinsä, kun "Runotyttö" paljastuu bändäri Nikitaksi, ja hänen ihailemansa punahiuksinen tyttö on todellisuudessa hänen lapsuudenrakkautensa Emma.


title: Kehnämittari

text: Kehnämittari ("Perconia strigillaria") on jokseenkin harvinainen lovimittareihin kuuluva perhoslaji.


title: Kehnämittari

text: Kehnämittarin siipien kärkiväli on Suomessa keskimäärin 28-33 millimetriä ja Britanniassa 36–41 milliä. Lajin siivet ovat vaalean harmaan ja tummemman harmaan kirjomat, kehnäiset. Siivissä on myös useita tummempia viiruja, jotka kulkevat melko suorina siipien poikki. lajista tavataan myös tummempia värimuotoja.


title: Kehnämittari

text:
Kehnämittaria tavataan Euroopassa ja Venäjällä. Laji on levinnyt Espanjasta ja Irlannista Fennoskandiaan, Venäjälle ja Etelä-Eurooppaan asti. Suomessa lajia tavataan pääasiassa vain maan eteläosissa, Rauma-Imatra linajn eteläpuolella.
Lajin lentoaikaa Suomessa on kesäkuun loppu ja heinäkuun alkupuoli, Britanniassa kesä-heinäkuu.


title: Kehnämittari

text: Kehnämittarin elinaluetta ovat lämpimät, kanervaa kasvavat paikat. Tyypillisiä elinpaikkoja ovat rämeiden reunat, harjut ja erilaiset avoimet kentät, kuten hakkuuaukeat. Laji talvehtii melkein täysikasvuisena, ravintokasviin kiinnitetyssä verkossa sijaitsevassa kotelossa. Laji lentää iltahämärästä alkaen, mutta varsinkin kuivalla säällä kehnämittarit lähtevät häirittynä helposti lentoon myös päivällä.


title: Kehnämittari

text: Kehnämittarin toukat käyttävät ainoastaan Suomessa ainoastaan kanervaa ravintonaan. Britanniassa laji syö myös muita kanervakasveja.


title: Silmälasikurki

text: Silmälasikurki ("Grus vipio") on itäaasialainen kurkilintu. Sen elinympäristö käsittää Koillis-Mongolian, Koillis-Kiinan ja Venäjän kaakkoiskolkan. Se on muuttolintu, joka talvehtii Korean niemimaalla, Japanin eteläisillä saarilla sekä Kiinan keskiosissa. Peter Simon Pallas kuvaili lajin holotyypin Transbaikalista vuonna 1811.


title: Taifuuni Bess

text: Taifuuni Bess oli vuoden 1982 taifuunikauden 11. trooppinen myrsky, kuudes taifuuni ja ensimmäinen supertaifuuni. Korkeimman tuulen nopeutensa 260 km/h se saavutti avomerellä. Se aiheutti 59 kuolonuhria Etelä-Japanissa.


title: Taiwaninraitatimali

text: Taiwaninraitatimali ("Sibia morrisoniana") on Itä-Aasiassa tavattava pyrstötimaleihin kuuluva varpuslintu.


title: Taiwaninraitatimali

text: Kooltaan taiwaninraitatimali on 18–19 cm. Selästään laji on väritykseltään harmaa sekä oliivinruskea ja päälaeltaan kastanjanruskea. Linnun siivet ovat mustan ja ruskean raidalliset. Pyrstö on tumma ja siinä on vaaleampia ruskeita poikkijuovia. Vatsa on väriltään harmaa. Koiras- ja naarastaiwaninraitatimalit muistuttavat toisiaan ulkonäöltään.


title: Taiwaninraitatimali

text: Taiwaninraitatimalia tavataan Taiwanissa ja Kiinassa. Linnun elinympäristöä ovat vuoristojen rinteiden lehtimetsät ja liikkuvat erityisesti lehvästöjen sisäosissa. Taiwaninraitatimalin elinympäristöt sijaitsevat yleensä 1 400–2 800 metrin korkeudella merenpinnasta.


title: Taiwaninraitatimali

text: Taiwaninraitatimalit liikkuvat yleensä pieninä ryhminä. Lajin ravintoa ovat pääasiassa hyönteiset ja siemenet.


title: Asvalttisoturi

text: Asvalttisoturi on Tuija Lehtisen kirjoittama vuonna 1997 ilmestynyt nuortenkirja. Se kertoo teinipoika Kimistä, tämän roolipeliharrastuksesta sekä loputtomasta ihastuksesta punk-prinsessa Saraan. Kirja sai Topeliuspalkinnon vuonna 1997.


title: Asvalttisoturi

text: Kim on esiintynyt aikaisemmin Lehtisen toisessa nuortenkirjassa "Kundi kesätukkainen" setteriään ulkoiluttamassa. Kirjan päähenkilönä on Maarit, Kimin runoilijaystävä. Punkkarineiti Saran monivaiheinen tarina jatkuu Lehtisen kirjoissa sara@crazymail.com, Nottingham kesällä kello 6, Sara ja levottomat jalat sekä Missä olet, Sara?.


title: Asvalttisoturi

text: Kim on 15-vuotias poika, jonka elämä on sekavaa, vaihtelevaa ja liikkuvaa. Roolipelissä hän on sankari Ciramir Näkymätön, mutta tosielämässä kaikki ei ole niin helppoa. Kim on jo ala-asteella ihastunut kultatukkaiseen Saraan, josta on myöhemmin kuoriutunut Sid-nimisen punkkarin kanssa liikkuva punk-prinsessa. Lisäksi Kimiä vaivaavat hissukka hammaslääkäri-isä, johon ei saa vauhtia millään, kysymykset 13 vuotta sitten kuolleesta Julia-äidistä, sekä ärsyttävä perässäroikkuja Möykky. Kim purkaa usein huolensa punahiuksiselle runoilijaystävälleen Maaritille. Kim ja Maarit uskottelevat Kimin isälle pitkään Maaritin olevan hänen tyttöystävänsä, sillä isä tahtoo kovasti, että Kimilläkin on joku. Kuitenkin kun Möykky ja Sara pettävät Kimiä tämän isovanhempien saaressa mökillä, Kimillä menevät asiat lisää sekaisin.


title: Brigin alue

text: Brigin alue () on yksi Sveitsin 148:sta ja Wallisin kantonin 14:stä hallinnollisesta alueesta.


title: Brigin alue

text: Brigin alueella on 7 kuntaa, joista suurimmat ovat Brig-Glis ja Naters. Alueen keskuspaikka on Brig. Brigin alueen asukasluku on 26 580 (31.12.2015). Asukasluku on kasvussa, sillä vuoden 2012 lopussa asukkaita oli 25 583. Alueen pinta-ala on 434 km² .


title: Brigin alue

text: Birgischin, Mundin ja Natersin kunnat yhdistyivät uudeksi Natersin kunnaksi 1.1.2013.


title: Brigin alue

text: Brigin alue on saksankielinen: vuonna 2000 sen asukkaista 92 % oli saksankielisiä. Italiankielisiä oli noin 2 %, ranskankielisiä noin 1 % ja muun kielisiä noin 5 %.


title: Sinfonia nro 1 (Mendelssohn)

text: Felix Mendelssohn Bartholdy sävelsi ensimmäisen sinfoniansa c-mollissa maaliskuussa 1824 ollessaan 15-vuotias. Aiemmin Mendelssohn oli jo säveltänyt kaksitoista sinfoniaa pelkille jousille, ja ensimmäistä sinfoniaansa täydelle orkesterille hän nimittikin alun perin 13. sinfoniakseen. Teos kantaesitettiin Leipzigissä 1. helmikuuta 1827. Kaksi vuotta myöhemmin säveltäjä johti Lontoossa esityksen, jossa hän korvasi menuetin versiolla Oktettonsa scherzosta.


title: Aino Matikka

text: Aino Matikka, o.s. "Ettala", (s. 1983) on suomalainen balettitanssija. Hän on tanssinut Suomen Kansallisbaletissa vuosina 2004–2009 ja uudelleen vuodesta 2011. Vuonna 2010 hän tanssi Yhdysvalloissa American Ballet Theatressa. Hän pääsi vuonna 2009 finaaliin Helsingin balettikilpailussa.


title: Aino Matikka

text: Matikka opiskeli Suomen Kansallisoopperan balettioppilaitoksessa vuosina 1997–2003. Keväällä 2003 hän vieraili Münchner Ballettakademiessa.


title: Rämekarvajalka

text: Rämekarvajalka ("Gynaephora selenitica") on jokseenkin harvinainen villakkaisiin kuuluva perhoslaji. Vanhemmassa kirjallisuudessa lajista on käytetty nimeä odelmakehrääjä. Suomen lajiston uhanalaisarvioinnissa 2010 se on luokiteltu vaarantuneeksi (VU).


title: Rämekarvajalka

text: Rämekarvajalan siipien kärkiväli on koiraalla noin 25-32 millimetriä ja naaraalla noin 32-34 mm. Perhosen siipien pohjaväri on vihertävän tummanruskea ja takasiivet ovat etusiipiä tummemmat. Siipien kuviointi erottaa rämekarvajalan sen lähilajeista. Naaraan takaruumis on koirasta selvästi paksumpi. Molemmilla sukupuolilla on kampamaiset tuntosarvet.


title: Rämekarvajalka

text: Toukka muistuttaa yleisemmän tuhkakarvajalan ("Dicallomera fascelina") toukkaa. Se on musta ja kauttaaltaan pitkien mustien karvojen peittämä. Toukan selkäpuolella on viisi tuuheaa, mustaa karvatupsua, jotka ovat laidoilta vaaleanharmaat.


title: Rämekarvajalka

text: Rämekarvajalka on levinnyt Eurooppaan ja Venäjälle. Euroopassa sen levinneisyysalue ulottuu Itä-Ranskasta Saksaan, Puolaan Baltiaan ja Suomeen, mutta muualta Skandinaviasta se puuttuu. Venäjällä lajia tavataan Mustanmeren pohjoispuolella, Keski-Venäjälle asti. Suomessa lajilla on vakituinen kanta vain Kaakkois- ja Etelä-Suomessa, Linjan Sipoo-Mäntyharju-Rautjärvi kaakkoispuolella. Lännenpänä on satunnaisia esiintymiä. Laji on Suomessa tulokaslaji, joka on havaittu ensimmäisen kerran vuonna 1890 Porvoosta, jonka suunnalta se on levittäytynyt muualle Suomeen.


title: Rämekarvajalka

text: Laji lentää Suomessa toukokuun lopusta kesäkuun loppuun. Hyvin harvinainen toinen sukupolvi lentää elokuussa. Luonnossa toisen sukupolven yksilöistä on vain yksittäishavaintoja.


title: Rämekarvajalka

text: Lajin elinympäristöä ovat suot, erityisesti harvaa ja kituliasta mäntyä kasvavat rämeet. Lajin suosiossa ovat erityisesti rämeiden avosuota vasten olevat laidat. Perhosia on toisinaan tavattu myös muissa ympäristöissä, kuten apilapeltojen tuholaisena 1930-luvulla. Perhosen esiintymät ovat paikallisia, eikä lajia yleensä tavata sen tyypillisen elinympäristön ulkopuolella.


title: Rämekarvajalka

text: Laji on päiväaktiivinen ja lajin koiraat lentävät auringon paistaessa, parin metrin korkeudella. Illan tullen lento rauhoittuu. Naaraat ovat selvästi koiraita vähemmän liikkeellä ja ne lentävät selvästi matalammalla. Aikuiset perhoset eivät nauti ravintoa ja elävät vain muutaman päivän. Parittelun jälkeen naaras munii 150–200 munaa, jotka se asettaa erityisesti kuiville heinänkorsille. Munarykelmiin tarttuu suojaavia karvoja naaraan takaruumiista. Toukkia voi nähdä rämevarvuilla. Toukat elävät yksin ja nuorempina piilottelevat päivisin lähellä maanpintaa. Elo-syyskuussa, kun toukat ovat kookkaampia, ne eivät enää piilottele, jolloin niitä on helppo löytää. Toukat talvehtivat. Toukka koteloituu toukokuun alussa.


title: Rämekarvajalka

text: Rämekarvajalan toukka on polyfagi. Tavallisia ravintokasveja ovat monet soiden kasvit, kuten suokukka, kanerva, juolukka, mustikka, vadelma, koivut, pajut ja haapa. Myös muita ravintokasveja on havaittu.


title: Sionin alue

text: Sionin alue (, ) on yksi Sveitsin 148:sta ja Valais'n kantonin 14:stä hallinnollisesta alueesta.


title: Sionin alue

text: Sionin alueella on 5 kuntaa, joista suurimmat ovat Sion ja Savièse. Alueen pinta-ala on 126 km² . Alueella on asukkaita 45 932 (31.12.2015). Väkimäärä on kasvussa, sillä 31.12.2012 asukkaita oli 43 746. Alue on pääosin ranskankielistä.


title: Ty Burrell

text: Ty Burrell (s. 22. elokuuta 1967 Grants Pass, Oregon, Yhdysvallat) on yhdysvaltalainen näyttelijä. Hänet on palkittu kahdesti Primetime Emmyllä ja SAG-palkinnolla Phil Dunphyn roolistaan komediasarjassa "Moderni perhe".


title: Ty Burrell

text: Burrell on näytellyt monissa televisiosarjoissa ja elokuvissa. Hänen televisioroolejaan ovat olleet muun muassa plastiikkakirurgi Oliver Barnesin rooli tilannekomediassa "Hoidon tarpeessa" ("Out of Practice", 2005–2006), Gary Crezyzewskin rooli tilannekomediassa "Takaisin ruutuun" ("Back to You", 2007–2008) ja Phil Dunphyn rooli vuonna 2009 alkaneessa tilannekomediassa "Moderni perhe" ("Modern Family"). Vuosina 2011 ja 2014 hänet palkittiin Primetime Emmyllä roolistaan sarjassa "Moderni perhe", kategoriassa paras miessivuosa komediasarjassa. Hän oli ehdolla saman palkinnon saajaksi myös vuosina 2010, 2012 ja 2013.


title: Ty Burrell

text: Elokuvissa Burrell on esittänyt muun muassa Steveä kauhuelokuvassa "Kuolleiden aamunkoitto" (2004), Allan Arbusia draamaelokuvassa "Fur" ("Fur: An Imaginary Portrait of Diane Arbus", 2006), Leonard Samsonia supersankarielokuvassa "The Incredible Hulk" (2008) ja Interpolin agentti Jean-Pierre Napoleonia musikaalikomediassa "Muppets Most Wanted" (2014). Ensimmäiset elokuvaroolinsa hän teki vuonna 2001 komediaelokuvassa "Evoluutio", jossa hän esitti eversti Flemmingiä, ja sotaelokuvassa "Isku Mogadishuun" ("Black Hawk Down"), jossa hänellä oli Tim Wilkinsonin rooli.


title: Ty Burrell

text: Burrell opiskeli näyttelemistä Southern Oregon Universityssä, jossa hän suoritti bachelor-tutkinnon vuonna 1993, ja Pennsylvania State Universityssä, jossa hän suoritti master-tutkinnon vuonna 1997. Opiskeluaikanaan hän muun muassa esitti pääroolia John Steinbeckin romaaniin "Vihan hedelmät" ("The Grapes of Wrath") perustuvassa näytelmässä vuonna 1994 ja Thornton Wilderin näytelmässä "Meidän kaupunkimme" ("Our Town") vuonna 1996. Valmistuttuaan Pennsylvania State Universitystä hän teki ensimmäisen roolityönsä ammattilaisena washingtonilaisen Folger Shakespeare Theatren esittämässä William Shakespearen näytelmässä "Loppiaisaatto" ("Twelfth Night").


title: Ty Burrell

text: Myöhemmällä teatteriurallaan hän on näytellyt muun muassa Caryl Churchillin näytelmässä "Drunk Enough to Say I Love You?" Lontoon Royal Court Theatressa, William Shakespearen näytelmässä "Rikhard III" ("Richard III") New Yorkin Public Theaterissa ja newyorkilaisen Signature Theater Companyn tuottamassa versiossa Lanford Wilsonin näytelmästä "Burn This".


title: Ty Burrell

text: Burrell on naimisissa ja hänellä on kaksi lasta, vuosina 2010 ja 2012 adoptoidut tyttäret.


title: Sinfonia nro 2 (Mendelssohn)

text: Felix Mendelssohn Bartholdy sävelsi toisen sinfoniansa, "Ylistyslaulun" (; op. 52), kirjapainotaidon 400-vuotisjuhlan kunniaksi vuonna 1840. Teoksesta tuli menestys sen kantaesityksessä Leipzigissä tuon vuoden kesäkuussa. Uutta marraskuista esitystä varten Mendelssohn lisäsi teokseen vielä kolme laulettua osaa. Hän luonnehti sävellystään "sinfonia-kantaatiksi". Siinä on käytetty Lutherin Raamatun tekstejä.


title: Sinfonia nro 2 (Mendelssohn)

text: Teos sai myös kritiikkiä osakseen; Wagner piti sitä huonosti Beethovenilta kopioituna.


title: Sinfonia nro 2 (Mendelssohn)

text: Sinfonia alkaa varsinaisella "Sinfonia"-osuudella (Maestoso con moto – Allegro – Allegretto un poco agitato – Adagio religioso). Sitä seuraavat lauletut osat, joissa kuullaan orkesterin lisäksi solisteja ja/tai kuoroa.


title: Strata 950

text: Strata 950 on hydraulinen kaivosteollisuuden käyttämä pystyporauslaitteisto, jonka on kehittänyt australialainen RUC Cementation Mining Contractors -yhtiö. Se voi porata tuhanteen metriin asti.


title: Strata 950

text:
Strata 950 käyttää kaksisuuntaista porausmenetelmää, jossa porataan ensin ylhäältä päin pilottireikä ja sen jälkeen
akseliin kiinnitetään koneeseen päin vetäen leikkaava eli ns. reaming pull -porauspää. Pilottireikää porataan 0-68 kierrosta minuutissa 69 tonnin voimalla ja tuotantoreikää vetäen porattaessa kierrosluku on 0-9 kierrosta minuutissa 950 tonnin voimalla. Porareikää voidellaan ja jäähdytetään vedellä, jota kuluu 35 litraa sekunnissa.


title: Strata 950

text: Strata 950 on valmistajan toiseksi suurin malli. Strata 850 on lajissaan suurin vastaavanlainen laite.


title: Strata 950

text: Poraa käytettiin Chilen 2010 kaivosonnettomuudessa pelastustunneli "A":n tekemisessä. Strata 950 ehti 598 metrin syvyyteen (85% tavoitesyvyydestä 702 metriä), kun Schramm T130XD-poralla tehty tunneli "B" pääsi perille. Pelastustunneli "C" oli tällöin 372 metrissä poralla RIG-421.


title: Jukka Kampman

text: Jukka Kampman on suomalainen basisti, joka soitti Kalle Kaaja & Kulkukoirat -yhtyeessä. Yhtyeen solistina toimii edesmenneen Topi Sorsakosken jälkeen Kalle Kaaja. Hän on kotoisin Oulusta. Kampman on opiskellut sekä klassista että kevyttä musiikkia konservatorioissa Oulussa ja Tampereella. Hän on opiskellut myös Helsingin Pop & Jazz Konservatoriossa ja toiminut siellä soitonopettajana.


title: Jukka Kampman

text: Kampman on soittanut useiden tunnettujen artistien yhtyeissä, kuten Jari Sillanpää, Juice Leskinen, Eino Grön, Eija Kantola, Laura Voutilainen, Kari Tapio, Paula Koivuniemi ja Lea Laven. Nuorena hän on satunnaisesti säestänyt myös Eugen Malmsténia, Taisto Tammea, Henry Theeliä ja Rauli ”Badding” Somerjokea. Kampman toimii myös Otentic-bassojen yhtenä keulakuvana. Hän soittaa Otenticin J Custom -bassoa.


title: Love Happens

text: Love Happens on vuonna 2009 ensi-iltansa saanut romanttinen draamaelokuva. Pääosissa on muun muassa Jennifer Aniston. Elokuvan on ohjannut ja käsikirjoittanut Brandon Camp.


title: Jumala on

text: Jumala on Juice Leskisen kirjoittama runokokoelma. Se ilmestyi Kirjayhtymän julkaisemana vuonna 1996. Leskiselle tyypilliseen tapaan kokoelman nimi on kaksitulkintainen, sillä kustantajansa mukaan hän oli kommentoinut sen nimeä: ”Jumala on – tai off”. Kokoelman nimikkorunossa todetaan: "Olen tullut siihen tulokseen, että jumala on – – vaikkei uskoisi."


title: Jean Monnet -ohjelma

text: Jean Monnet -ohjelma on Euroopan komission ohjelma Euroopan integraation tutkimuksen edistämiseksi. Sillä on toimintaa 60 maassa viidessä maanosassa. Jean Monnet -ohjelma on osa elinikäisen oppimisen ohjelmaa. Nimensä ohjelma on saanut Euroopan unionin arkkitehdiksi luonnehditulta Jean Monnet'lta.


title: Jean Monnet -ohjelma

text: Jean Monnet -ohjelman puitteissa rahoitetaan kolmentyyppistä toimintaa:


title: 2046 Leningrad

text: 2046 Leningrad on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi T. M. Smirnova vuonna 1968. Nimensä pikkuplaneetta sai Neuvostoliittolaisen Leningradin kaupungin mukaan, joka tunnetaan nykyään alkuperäisellä nimellään Pietarina. Ennen nimeämistään asteroidi tunnettiin tunnuksella 1968 UD1. Koska Leningradin absoluuttinen magnitudi (H) on 11,5, sen läpimitta on todennäköisesti kolmentoista ja kolmenkymmenen kilometrin välillä.


title: Sinfonia nro 3 (Mendelssohn)

text: Felix Mendelssohn Bartholdy sai ensimmäisen inspiraationsa kolmanteen sinfoniaansa ("Skottilainen"; a-molli, op. 56) Skotlannin-matkaltaan vuonna 1829. Teos kuitenkin valmistui vasta vuonna 1842. Se kantaesitettiin Leipzigissä samana vuonna. Lontoon-ensiesityksen jälkeen Mendelssohn omisti teoksen kuningatar Viktorialle, joka miehensä Albertin tavoin ihaili hänen musiikkiaan suuresti. Skottilainen sinfonia koostuu neljästä osasta, jotka kuitenkin ovat temaattisesti sidoksissa toisiinsa; se onkin tarkoitettu esitettäväksi ilman taukoa.


title: Belgian parlamentti

text: Belgian parlamentti tai Liittovaltion parlamentti on Belgian lainsäädäntövaltaa käyttävä elin. Parlamentti koostuu edustajainhuoneesta ja senaatista. Kuningas nimittää liittohallituksen. Nykyisenä edustajainhuoneen puhemiehenä toimii André Flahaut.


title: 55 Pandora

text: 55 Pandora on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi G. Searle vuonna 1858. Pikkuplaneetta sai nimensä kreikkalaisen mytologian Pandoran mukaan. Pandora on läpimitaltaan noin 67 kilometrinen, ja sen vuorokauden pituus eli pyörähdysaika on noin 4,80 tuntia. Tätä asteroidia ei tule sekoittaa yhteen Saturnuksen kuista.


title: Kierumatara

text: Kierumatara ("Galium aparine") on mataroiden sukuun kuuluva yksivuotinen, ruohovartinen rikkakasvi. Kasvi muistuttaa läheisesti peltomataraa ("Galium spurium"), mutta on kookkaampi ja rotevavartisempi. Kierumataralla on 3–5 senttimetriä pitkät vastapuikeat lehdet, jotka kasvavat kiehkuroina varressa. Kukintona on viuhko, jossa on 2–5 hyvin pientä valkoista kukkaa. Hedelmykset ovat halkaisijaltaan 4-millimetriset, pareittain kasvavat, pyöreähköt ja täynnä pieniä koukkukarvoja. Kierumatara voi risteytyä peltomataran alalajin rikkapeltomataran ("Galium spurium" ssp. "vaillantii") kanssa.


title: Kierumatara

text: Kierumatara kasvaa Suomessa enimmäkseen etelärannikolla, mutta harvakseltaan Oulun korkeudelle asti. Ahvenanmaalla ja Varsinais-Suomessa se kasvaa yleisenä. Merenrannoilla laji on Suomessa alkuperäinen.


title: Sinfonia nro 5 (Mendelssohn)

text: Felix Mendelssohn Bartholdy sävelsi viidennen sinfoniansa ("Uskonpuhdistus") Augsburgin tunnustuksen 300-vuotisjuhlan (1830) kunniaksi. Se kuitenkin esitettiin vasta kahden vuoden kuluttua. Vuosilta 1830–1832 peräisin olevat kirjeet osoittavat säveltäjän olleen teoksesta innoissaan, vaikkakin myöhemmässä elämässään hän arvosteli sitä ankarasti eikä edes suostunut sen julkaisemiseen.


title: Sinfonia nro 5 (Mendelssohn)

text: Sinfonia on sävelletty kahdelle huilulle, kahdelle oboelle, kahdelle klarinetille, kahdelle fagotille, kontrafagotille, serpentille (neljännessä osassa), kahdelle käyrätorvelle, kahdelle trumpetille, kolmelle pasuunalle, patarummuille ja jousille.


title: Sinfonia nro 5 (Mendelssohn)

text: Teos alkaa D-duurissa.


title: 949 Hel

text: 949 Hel on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi Max Wolf vuonna 1921. Pikkuplaneetta sai nimensä skandinaavisen mytologian Hel-jumalattaren mukaan. Ennen nimeämistään asteroidi tunnettiin tunnuksella 1921 JK.


title: Vaahteramalja XXXI

text: Vaahteramalja XXXI on Vaahteraliigan kauden 2010 päättävä finaalitapahtuma, joka järjestettiin ISS Stadionilla, Vantaalla 4. syyskuuta 2010. Ottelussa kohtasivat runkosarjan voittanut Seinäjoen Crocodiles ja runkosarjan kolmas, Porvoon Butchers. Crocodilesilla Vaahteramaljoja on yksi ja finaaliesiintymisiä neljä, kun taas Butchers metsästi kuudetta perättäistä mestaruuttaan, ja esiintyi finaalissa jo seitsemättä kertaa.


title: Vaahteramalja XXXI

text: Porvoon Butchers saavutti ottelussa kuudennen perättäisen Suomen mestaruuden.


title: Vaahteramalja XXXI

text: Vaahteramaljan tapahtumapäivä alkaa tailgate-tapahtumatorilla, jossa musiikista vastaa Redrama ja erilaisista oheistapahtumista mm. Funky Team Gorillaz cheerleaderit, sekä raittiusseura Zoom, joka pelaa näytösottelun Suomen naisten maajoukkuetta vastaan. Mukana on myös keskieurooppalaisista lumilautailijoista ja BMX-pyöräilijöistä koostuva bagjump-ryhmä.


title: Vaahteramalja XXXI

text: Seinäjoki aloitti kauden tappiolla Helsinkiläistä Roostersia vastaan, mutta otti ensimmäisen voittonsa toisella kierroksella kaatamalla vieraissa Tampereen Saintsin. Seinäjokelaiset pääsevät Vaahteramaljaan kahdeksan ottelun voittoputkessa, sillä joukkue voitti runkosarjassa seitsemän viimeistä otteluaan, ja saalisti viimeisellä kierroksella runkosarjan voiton voittamalla Helsinki Wolverinesin kotonaan lukemin 35-12. Välierissä Crocodiles raivasi tieltään kotiottelussaan Helsingin Roostersin.


title: Vaahteramalja XXXI

text: Runkosarja


title: Vaahteramalja XXXI

text: Välierä


title: Vaahteramalja XXXI

text: Butchers aloitti kauden vakuuttavasti viidellä voitolla, kunnes maaottelutauon jälkeen kärsi kaksi tappiota, joista toisen juuri Crocodilesille. Porvoolaiset saivat kuitenkin pelinsä jälleen kulkemaan ja runkosarjan kolme viimeistä ottelua päättyivät Butchersille suotuisasti. Butchers saavutti lopulta runkosarjassa kolmannen sijan. Välierissä Porvoolaiset kaatoivat vajaamiehisen Helsinki Wolverinesin, joka oli edellisessä ottelussaan menettänyt runkosarjan voiton.


title: 133 Cyrene

text: 133 Cyrene on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi J. C. Watson vuonna 1873. Pikkuplaneetta sai nimensä kreikkalaisen mytologian Kyrenen mukaan. Cyrenen läpimitta on noin 67 kilometriä ja pyörähdysaika noin 12,71 tuntia.


title: Viulukonsertto (Mendelssohn)

text: Felix Mendelssohn Bartholdy sävelsi viulukonserttonsa e-mollissa (op. 64) Ferdinand Davidille. Joachim piti sitä kaikista saksalaisista viulukonsertoista rakkaimpana. Mendelssohn mainitsi konserton kirjeessä jo vuonna 1838; hän kertoi valinneensa sävellajin ja miettineensä avausmelodiaa, jota ei voinut saada mielestään. Teos kuitenkin valmistui vasta kuuden vuoden kuluttua. Se kantaesitettiin Leipzigissä 13. maaliskuuta 1845 Niels Gaden johdolla.


title: 10,000 Maniacs

text: 10,000 Maniacs on yhdysvaltalainen pop-rockyhtye.


title: 10,000 Maniacs

text: Yhtyeen perustivat nimellä Still Life vuonna 1981 New Yorkin Jamestownissa Dennis Drew (kosketinsoittimet), Steve Gustafson (basso), Chet Cardinale (rummut), Robert Buck (kitara) ja Teri Newhouse (laulu). Myöhemmin yhtyeeseen liittyi lauluntekijäksi, kitaristiksi ja laulajaksi John Lombardo. Pian Cardinale ja Newhouse lähtivät yhtyeestä, jolloin laulusolistiksi tuli Natalie Merchant, joka oli silloin 17-vuotias. Vuonna 1983 yhtyeen vakituiseksi rumpaliksi tuli Jerry Augustyniak.


title: 10,000 Maniacs

text: John Lombardo jätti yhtyeen vuonna 1986, mutta palasi vuosiksi 1994–2002. Natalie Merchant jätti yhtyeen vuonna 1993, minkä jälkeen tärkeimpänä laulusolistina yhtyeessä on ollut Mary Ramsey.


title: 10,000 Maniacs

text: Yhtye otti vuonna 1981 nimekseen 10,000 Maniacs ja alkoi kirjoittaa omaa musiikkia. Sävellyksistä vastasi useimmiten Lombardo ja sanoituksista Merchant. Vuonna 1982 yhtye julkaisi EP-levyn "Human Conflict Number Five" ja seuraavana vuonna ensimmäisen LP-levynsä "Secrets of the I Ching." Vuonna 1990 näiden kahden levyn materiaalia julkaistiin uudelleenmasteroituna levyllä "Hope Chest: The Fredonia Recordings 1982-1983."


title: 10,000 Maniacs

text: Vuonna 1984 10,000 Maniacs teki sopimuksen Elektra-levy-yhtiön kanssa ja julkaisi seuraavana vuonna toisen LP-levynsä, "The Wishing Chair", jonka musiikki oli folk-vaikutteista melodista rockia. Tämän levyn myötä 10,000 Maniacs alkoi saada entistä enemmän huomiota osakseen niin kriitikkojen kuin yleisönkin parissa.


title: 10,000 Maniacs

text: Vuonna 1987 yhtye julkaisi levyn "In My Tribe", joka oli edeltäjiään enemmän pop-rock-tyylinen. Sitä seurasivat edellisiä levyjä kantaa ottavampia sanoituksia sisältänyt "Blind Man's Zoo" (1989) ja "Our Time in Eden" (1992). Vuonna 1993 10,000 Maniacs julkaisi MTV Unplugged -esiintymisensä levynä, minkä jälkeen Natalie Merchant jätti yhtyeen aikaisemman lupauksensa mukaisesti ja ryhtyi soolouralle.


title: 10,000 Maniacs

text: Merchantin lähdettyä 10,000 Maniacs on jatkanut toimintaansa vaihtelevalla kokoonpanolla. Perustajajäsen Robert Buck kuoli vuonna 2000.


title: Vihertöpösirkku

text: Vihertöpösirkku ("Certhidea olivacea") eli aiemmalta nimeltään kerttusirkku on Etelä-Amerikan Galápagossaarilla elävä tangaroihin kuuluva varpuslintu.


title: Vihertöpösirkku

text: Vihertöpösirkku on darwininsirkuista pienin. Sen ruumiinpituus on noin 10 senttimetriä ja paino 8 grammaa. vihertöpösirkun kapea ja terävä nokka muistuttaa muodoltaan tangaroiden ja kerttujen nokkaa, mihin lajin nimikin viittaa. Lajin väritys on vaatimaton. Molempien sukupuolten höyhenpeite on samea ja väriltään oliivinvihreä. Aikasemmin vihertöpösirkkua ja harmaatöpösirkkua ("Certhidea fusca") pidettiin saman lajin populaatioina. Populaatioiden edustajien koossa ja värityksessä on vain vähän eroja, mutta niiden lauluäänet poikkeavat selvästi toisistaan. DNA-testien mukaan töpösirkkupopulaatioiden kehityshaarat erkanivat toisistaan jo 1,5–2,0 miljoonaa vuotta sitten tai jopa aiemmin. Vihertöpösirkkujen nokan muoto ja melodinen lauluääni poikkeavat selvästi saarten muista sirkuista.


title: Vihertöpösirkku

text: Vihertöpösirkkua tavataan kotoperäisenä lajina ainoastaan Ecuadorille kuuluvilla Galápagossaarilla. Se on saarten laajimmalle levinnyt darwininsirkkulaji, ja sitä tavataan kaikilla tärkeimmillä saarilla. Vihertöpösirkku elää Galapagosin saariston sisäosissa, harmaatöpösirkku puolestaan pienemmillä ulkosaarilla. vihertöpösirkkujen levinneisyys kattaa noin 7 800 neliökilometriä.


title: Vihertöpösirkku

text: Vihertöpösirkkujen ainoaa elinympäristöä ovat 300–700 metrin korkeudessa kasvavat kosteat ikivihreät metsät, joiden valtakasveja ovat asterikasveihin kuuluvan "Scalesia"-suvun puut. Harmaatöpösirkkujen elinympäristöä sen sijaan ovat saarten karut alueet, joiden kasvillisuus koostuu pensaista, kaktuksista ja lehtensä ajoittain pudottavista puista.


title: Vihertöpösirkku

text: Vihertöpösirkut ovat hyönteissyöjiä. Ne etsivät sammalten, lehtien ja kaarnojen alta ruoakseen hyönteisiä ja hämähäkkejä. Ohut, terävä nokka on mukautunut juuri tätä tarkoitusta varten. Vihertöpösirkut ovat ilmeisesti ainoita darwininsirkkuja, jotka pystyvät nappaamaan saaliinsa lennosta.


title: Vihertöpösirkku

text: Lisääntymiskausi on yleensä kuumaan ja sateiseen aikaan, jolloin ravintoa on runsaiten. Kerttusirkut ovat yksiavioisia. Pari perustaa pienen reviirin ja rakentaa sinne pienen, kupolin muotoisen pesän, jonka sivulle tehdään sisäänkäyntiaukko. Naaras munii tavallisesti kolme munaa, joita se hautoo yksin noin 12 vuorokautta. Poikaset pysyttelevät pesässä kaksi viikkoa kuoriutumisensa jälkeen, kunnes jättävät pesänsä. Poikasia ja nuoria lintuja saalistavat usein suopöllöt. Aikuisia uhkaavat satunnaisesti myös galapagosinhiirihaukka ja galapagosinkyyryhaikara.


title: Palau Reialin metroasema

text: Palau Reial on Barcelonan metron linjan 3 asema. Se sijaitsee Avinguda Diagonal -kadun alla Les Cortsin alueella. Metroaseman lähellä on myös samanniminen Trambaix-pikaraitiotien pysäkki.


title: Palau Reialin metroasema

text: Palau Reialin asema on avattu vuonna 1975 ja se on saanut nimensä lähistöllä sijaitsevasta Alfonso XIII:n 1920-luvulla rakennuttamasta kuninkaallisesta palatsista. Pikaraitiotiepysäkki puolestaan otettiin käyttöön vuonna 2004.


title: Pianokonsertto nro 1 (Mendelssohn)

text: Felix Mendelssohn sävelsi ensimmäisen pianokonserttonsa g-mollissa (op. 25) Münchenin-matkalla 1830-luvun alussa. Hän omisti teoksensa Delphine von Schaurothille, paronittaren tyttärelle, jonka kanssa vietti matkallaan aikaa. Teos on peräisin ajalta, jolloin "Capriccio brilliant" (1830–1832) pianolle ja orkesterille oli kesken.


title: Pianokonsertto nro 1 (Mendelssohn)

text: Mendelssohn toimi solistina konserttonsa kantaesityksessä Münchenissä 17. lokakuuta 1831. Hän saavutti menestystä, mutta suurimpaan maineeseen teos nousi Lisztin tulkinnan myötä.


title: Pianokonsertto nro 1 (Mendelssohn)

text: Konsertollaan säveltäjä rikkoi perinteitä muun muassa tuomalla solistin esille vain muutaman tahdin mittaisen orkesterijohdannon jälkeen.


title: Bagger 288

text: Bagger 288 on saksalaisen Krupp-yhtiön energia- ja kaivosyritys Rheinbraunille valmistama pyörökauhakaivinkone. Valmistuessaan 1978 Bagger 288 syrjäytti Nasan Crawler-transporterin maailman suurimpana tela-ajoneuvona 13 500 tonnilla. Laitteen suunniteluun ja valmistamiseen kului viisi vuotta, sekä kokoamiseen toiset viisi vuotta, kokonaiskustannusten yltäessä 100 miljoonaan dollariin. Toisin kuin Crawler-transporter, joka luokitellaan omalla virtalähteellä toimivaksi telakuljettimeksi, Bagger 288 on ulkoisella virtalähteellä toimiva telakaivinkone.


title: Bagger 288

text: Bagger 288 rakennettiin siirtämään maapeite hiilikaivoksen päältä Tagebaum Habachissa Saksassa. Kone voi siirtää 240 000 tonnia hiiltä tai 240 000 kuutiometriä maapeitettä päivässä jalkapallokentän kokoiselta alueelta ja 30 metrin syvyydeltä. Hiiltä kaivetaan yhtenä päivänä 2400 hiilivaunun verran. Kaivin on 220 metriä pitkä ja n. 96 metriä korkea. Kone vaatii 16,56 megawattia ulkoista sähkövirtaa. Se liikkuu 2–10 m minuutissa (0,1–0,6 km/h). Pääosan kori on 46 metriä leveä ja se on neljästä telavaunusta muodostuvien rivien päällä, joista jokainen on 3,8 metriä leveä. Leveä pohja alentaa maahan kohdistuvaa painetta ja se on vain 17,1 N/cm. Tämä mahdollistaa kulkemisen soran, mullan ja jopa ruohon päällä ilman merkittäviä jälkiä. Koneen kääntösäde on 100 metriä ja se pystyy nousemaan 1:18 kallistuskulmassa.


title: Bagger 288

text: Kaivinpään halkaisija on 21,6 m ja siinä on 18 kauhaa johon jokaiseen mahtuu 6,6 kuutiometriä maata.


title: Bagger 288

text: Vuoden 2001 helmikuuhun mennessä kone oli kaivanut loppuun Tagenbau Hambachin kaivoksen eikä sitä enää tarvittu. Se siirrettiin kolmessa viikossa 22 km:n päähän Garzweilerin kaivokselle moottorite 61:n, Erftjoen, junaradan ja usean tien yli. Siirto maksoi 150 milj. Saksan markkaa ja vaati 70 työmiehen joukon. Joet ylitettiin asettamalla suuria teräsputkia ja laskemalla niiden päälle kiviä ja soraa. Erikoisruohoa istutettiin pehmentämään sen kulkemista arvokkaan maapohjan yli. Bagger 288 siirtäminen kokonaisena tuli taloudellisemmaksi kuin sen siirtäminen osissa.


title: Bagger 288

text: Bagger 288 kuuluu joukkoon saman kokoisia koneita kuten Bagger 281 (rakennettu 1958), Bagger 285 (1975), Bagger 287 (1976), Bagger 293 (1995), jne.


title: Viulukonsertto nro 3 (Saint-Saëns)

text: Camille Saint-Saëns sävelsi kolmannen viulukonserttonsa h-molli op. 61 vuonna 1880. Viuluvirtuoosi Pablo de Sarasate, jolle teos oli sävelletty, kantaesitti sen samana vuonna.


title: Viulukonsertto nro 3 (Saint-Saëns)

text: Saint-Saënsin viimeiseksi jäänyt viulukonsertto koostuu kolmesta osasta:


title: Micmacs

text: Micmacs ("Micmacs à tire-larigot") on Jean-Pierre Jeunet’n ohjaama ranskalainen komediaelokuva vuodelta 2009. Se on komediaa ja fantasiaa sekoittava elokuva kodittomista, jotka aikovat kostaa asekauppiaille.


title: Micmacs

text: Suomessa Helsingin Sanomien Nyt-liitteessä neljä kriitikkoa antoi elokuvalle tähtikeskiarvon 2,3. Muutamaa viikkoa myöhemmin kokoonpanoltaan hieman uudistunut kriitikkoraati antoi samassa liitteessä keskiarvon 2,0.


title: Roni Ollikainen

text: Roni Joel Ollikainen (s. 27. elokuuta 1990) on suomalainen pituushyppääjä. Hän edustaa Helsingin Kisa-Veikkoja ja häntä valmentaa Harri Laiho. Aikaisemmin häntä valmensi myös Arto Bryggare.


title: Roni Ollikainen

text: Ollikainen sijoittui viidenneksi alle 20-vuotiaiden MM-kilpailuissa Bydgoszczissa 2008 tuloksella 746 cm. 110 metrin aitajuoksussa hän karsiutui alkuerissä. Hän saavutti pronssia Kajaanin Kalevan kisoissa 2010 tuloksella 775 cm. Suomi–Ruotsi-maaottelussa 2010 hän sijoittui toiseksi ennätyksellään 781 cm, ja 11. syyskuuta 2010 hän voitti pituushypyn Annecyssa käydyssä DecaNation-maaottelussa ennätyksellään 800 cm. Alle 23-vuotiaiden EM-kilpailuissa Ostravassa 2011 hän sijoittui kuudenneksi tuloksella 771 cm.. Hän saavutti hopeaa Turun Kalevan kisoissa 2011 ennätyksellään 804 cm.


title: Roni Ollikainen

text: Ollikainen jakoi pituushypyn 22-vuotiaiden Suomen ennätyksen 804 cm Rainer Steniuksen, Pertti Pousin ja Tommi Evilän kanssa, kunnes otti ennätyksen omiin nimiinsä hypättyään 805 cm Jämsässä 16. kesäkuuta 2012. Hän hyppäsi samassa kisassa 2,2 m/s:n myötätuulessa 832 cm. Vuonna 2012 Helsingin EM-kisoissa Ollikainen hyppäsi pituushypyn karsinnassa tuloksen 800 cm ja selvisi sillä finaaliin yhdessä toisen suomalaisen Tommi Evilän kanssa, jonka tulos oli 801 cm. Finaalissa Ollikainen venytti 805 cm ja sijoittui kuudenneksi. Lahden Kalevan kisoissa 2012 hän voitti Suomen-mestaruuden tuloksella 791 cm. Vaasan Kalevan kisoissa 2013 hän sai hopeaa tuloksella 788. Oulun Kalevan kisoissa 2016 hän voitti Suomen-mestaruuden tuloksella 780. Hän voitti Pohjoismaisen hallimaaottelun ja sijoittui sisäratojen SM-kilpailuissa toiseksi 2017. Seinäjoen Kalevan kisoissa 2017 Ollikainen sijoittui kolmanneksi tuloksella 782.


title: Viulukonsertto nro 2 (Saint-Saëns)

text: Camille Saint-Saëns sävelsi toisen viulukonserttonsa C-duurissa (op. 58) vuonna 1858. Teos kuitenkin julkaistiin vasta vuonna 1879, ja Pierre Marsick toimi solistina sen kantaesityksessä 1880. Kyseessä on järjestyksessä säveltäjän ensimmäinen viulukonsertto, mutta koska seuraava oli jo julkaistu "ensimmäisenä", nimettiin tämä teos toiseksi. Siitä ei ole säilynyt tietoa, mikä innoitti Saint-Saënsin ryhtymään viulukonserton säveltämiseen.


title: Viulukonsertto nro 2 (Saint-Saëns)

text: Konsertto koostuu kolmesta osasta:


title: Afrikanhuuhkaja

text:
Afrikanhuuhkaja ("Bubo capensis") on huuhkajien sukuun kuuluva lintu..
Sitä tavataan Eritreassa, Etiopiassa, Keniassa, Lesotossa, Malawissa, Mosambikissa, Namibiassa, Etelä-Afrikassa, Swasimaassa, Tansaniassa ja Zimbabwessa.


title: Afrikanhuuhkaja

text: Afrikanhuuhkajalla on kolme alalajia, "capensis" (Etelä-Afrikka ja Namibian eteläisin osa), "mackinderi" (Länsi-Mosambikista ja Zimbabwesta keskiseen Länsi-Keniaan) sekä "dilloni" (Etiopian ylänkö ja Etelä-Eritrea). Niiden levinneisyys on paikoittaista. Alalaji "mackinderi", joka on muita hivenen suurempi, erotetaan toisinaan lajiksi "Bubo mackinderi".


title: Hyönteishuuhkaja

text: Hyönteishuuhkaja ("Bubo leucostictus") on huuhkajien sukuun kuuluva afrikkalainen lintulaji.


title: Hyönteishuuhkaja

text: Sitä tavataan metsissä ja joilla Keski- ja Länsi-Afrikassa. Sen pituus on 43 cm, ja se on Afrikan huuhkajista pienin. Se on ainoa keltasilmäinen huuhkaja Afrikan sademetsissä.


title: Dinosaurus (elokuva)

text: Dinosaurus () on Disneyn animaatioelokuva vuodelta 2000. Elokuva kertoo Aladarista, "Iguanodonista", jonka muna päätyi "Pteranodonin" mukana eräälle saarelle, joka oli lemurien asuttama. Lemurit kasvattavat Aladarin, mutta joutuvat lopulta etsimään uuden kodin, kun meteoriitti tuhoaa heidän saarensa. He tapaavat lauman muita dinosauruksia, jotka etsivät uutta pesimäpaikkaa ja pakenevat verenhimoisia "Carnotauruksia".


title: Dinosaurus (elokuva)

text: Elokuva alkaa, kun "Iguanodon"-äiti joutuu jättämään pesänsä. Pesän kimppuun hyökkää "Carnotaurus", ja ainoastaan yksi munista selviytyy ehjänä. Oviraptori sieppaa munan nokkaansa ja pudottaa sen jokeen, ja lopulta "Pteranodon" vie munan lemurien asuttamalle saarelle. Saaren lemurit nimeävät munasta kuoriutuvan vauvadinosauruksen Aladariksi ja kasvattavat tämän omanaan. Kun Aladarista on tullut täysikasvuinen, lemurien saari tuhoutuu Maahan iskeneen asteroidin törmäyksen voimasta. Ainoastaan Aladar, hänen isoisänsä Yar, äitinsä Plio, paras ystävänsä Zini ja sisarensa Suri selviytyvät hengissä uimalla saarelta mantereelle.


title: Dinosaurus (elokuva)

text: Paettuaan "Velociraptoreita" lemuriperhe ja Aladar löytävät useista eri lajeista koostuvan dinosauruslauman, jota johtaa Kron-niminen "Iguanodon" ja tämän luutnantti Bruton. Lauma on matkalla ”Pesimäpaikkaan” eli laaksoon, jonka he uskovat säästyneen meteorin törmäyksestä. Aladar ja lemurit ystävystyvät ikääntyneen dinosauruskolmikon kanssa, johon kuuluvat Baylene-niminen "Brachiosaurus" Eema-niminen "Styracosaurus" ja Eeman koirankaltainen lemmikki, Url-niminen "Ankylosaurus". Aladar ihastuu Kronin sisareen, Neeraan, mutta tämä ei ole kiinnostunut Aladarista. Sillä välin "Velociraptorit" ovat lähteneet seuraamaan dinosauruslaumaa, mutta pikkupedot kaikkoavat nopeasti, kun kaksi "Carnotaurusta" lähtee myös lauman perään. Jonkin ajan kuluttua lauma saapuu järvelle, joka on toiminut useita vuosia luotettavana vesilähteenä. Tällä kertaa järvi on kuitenkin kuivunut. Aladar pelastaa lauman nestehukalta, kun hän ja Baylene alkavat kaivaa vettä maasta. Aladar ja Neera rakastuvat toisiinsa, kun Neera näkee Aladarin auttavan muita dinosauruksia (erityisesti iäkkäitä yksilöitä) selviytymään matkasta. Bruton, jonka Kron lähetti aiemmin etsimään laumalle vettä, palaa kuitenkin takaisin "Carnotaurusten" haavoittamana. Kron evakuoi lauman järveltä kiireesti jättäen Aladarin, lemurit, iäkkäät dinosaurukset ja haavoittuneen Brutonin jälkeen.


title: Dinosaurus (elokuva)

text: Sateen yllättäessä laumasta jälkeen jääneet dinosaurukset vetäytyvät suojaan erääseen luolaan, ja Bruton ystävystyy vähitellen Aladarin ja muiden kanssa. Kun "Carnotaurukset" hyökkäävät luolaan, Bruton todistaakin uskollisuutensa tappaen toisen "Carnotauruksen" samalla, kun muut pakenevat syvemmälle luolastoon. Valitettavasti Bruton saa uroteon aikana surmansa. Toinen "Carnotaurus" pakenee paikalta raivoissaan kumppaninsa kuolemasta ja siitä, ettei se pysty seuraamaan muita dinosauruksia luolastoon. Kun Aladar ja muut kohtaavat luolastossa umpikujan, Aladar alkaa menettää uskoaan jatkuvien takaiskujen ja Brutonin kuoleman johdosta. Aladarin ystävät alkavat yhdessä murtaa umpikujaa ja palauttavat näin Aladarin uskon itseensä ja asiaansa. Lopulta Baylene onnistuu särkemään luolan seinän. Luolasta päästyään dinosaurukset saavat huomata päätyneensä suoraan pesimäpaikkaan. Eema näkee, että alueen entinen sisäänkäynti, jonka toiselle puolelle Kronin johtama dinosauruslauma on parhaillaan kokoontunut, on mennyt umpeen asteroidin aihettaman maanvyöryn seurauksena.


title: Dinosaurus (elokuva)

text: Aladar ryntää etsimään laakson toiselle puolelle jääneitä dinosauruksia, mutta saa tietämättään "Carnotauruksen" peräänsä. Aladar löytää lauman, jota Kron yrittää parhaillaan taivutella kiipeämään maavyöryn pudottamien kivien ylitse. Aladar kuitenkin tietää, ettei kiviä voi ylittää turvallisesti, ja pyytää laumaa käyttämään hänen ja hänen ystäviensä löytämää toista reittiä. Tyytymätön Kron kuitenkin haastaa Aladarin kaksintaisteluun lauman johtajuudesta. Neera puolustaa Aladaria ja päättää seurata tätä yhdessä muun lauman kanssa. "Carnotaurus" ilmestyy paikalle, mutta Aladar yllyttää lauman pelottelemaan sen yhdessä pois. "Carnotaurus" todella jättää lauman rauhaan, mutta huomaa sitten Kronin, joka yrittää itsepäisesti ja typerästi kiivetä maavyöryn ylitse. Neera ja Aladar huomaavat Kronia uhkaavan vaaran ja seuraavat "Carnotaurusta" sen lähtiessä jahtaamaan Kronia. Seuraa kamppailu, jonka aikana Kron saa surmansa. Aladar onnistuu kuitenkin puskemaan "Carnotauruksen" kielekkeeltä alas kuolemaan. Kronin ja "Carnotauruksen" kuoleman jälkeen Aladar ja Neera johtavat lauman ”Pesimäpaikkaan”. Ennen pitkää Aladar ja Neera pariutuvat ja saavat jälkikasvua, kun taas lemurit puolestaan löytävät laaksosta lisää lajitovereitaan. Lopussa Plio toivoo, että heidän tarinansa tultaisiin muistamaan läpi historian.


title: Annikka Mutanen

text: Mari Annikka Mutanen (s. 13. huhtikuuta 1965 Polvijärvi) on suomalainen judon EM-mitalisti.


title: Annikka Mutanen

text: Mutanen sai pronssia 48 kg:n sarjassa Pariisin EM-kilpailuissa 1992. Barcelonan olympialaisissa hän sijoittui samassa painoluokassa jaetulle 16. sijalle. Maailmancupin osakilpailuissa hän oli 52 kg:n sarjassa toinen Leondingissa 1992 ja Varsovassa 1995. Pohjoismaiden mestaruuskilpailuissa hän sai hopeaa 56 kg:n painoluokassa Tukholmassa 1997.


title: Annikka Mutanen

text: Mutanen edusti Finndai-seuraa. Hän voitti Suomen-mestaruuden 52 kg:n sarjassa 1990, 1991, 1993, 1994 ja 1996. SM-hopeaa hän sai samassa painoluokassa 1989 ja 1992 sekä SM-pronssia 52-kiloisissa 1987 ja 57 kg:n sarjassa 2002.


title: Annikka Mutanen

text: Ammatiltaan Mutanen on toimittaja. Hän on työskennellyt muun muassa Tiede-lehden toimituspäällikkönä.


title: Lawyers in Love

text: Lawyers in Love on yhdysvaltalaisen laulaja-lauluntekijä Jackson Brownen studioalbumi vuodelta 1983. Browne on tuottanut levyn Greg Ladanyin kanssa. Tuotantoassistenttina on ollut Brian Reed.


title: Lawyers in Love

text: Äänittäjät ovat Ladanyi ja James Geddes avustajanaan Ed Wong. Levy on äänitetty Los Angelesissa Downtown-studiossa.


title: Lawyers in Love

text: Masteroinnin ovat tehneet Doug Sax ja Mike Reese Mastering Labissa.


title: Lawyers in Love

text: Levykannen suunnittelusta on vastannut Jimmy Wachtel Dawn Patrol –yhtiöstä. Etukannen valokuvan on ottanut Matti Klatt paitsi kuun osalta Joe Sohms ja takakannen valokuvat yhtyeen jäsenistä Randee St. Nicholas. Muita osallisia ovat Elmi Graphics, Howard Carriker, Gloria von Jansky sekä Jon Rothschild ja Tim Griffith.


title: Lawyers in Love

text: Levy on omistettu Ryanille ja Ethanille. Kiitoksissa on mainittu Lynne Sweeney ja David Geffen.


title: Lawyers in Love

text: Jackson Brownen managereina ovat toimineet Peter Golden ja Donald "Buddha" Miller yhtiöstä Peter Golden and Associates, Inc.


title: Lawyers in Love

text: Euroopan markkinoille levyä on valmistanut Saksassa Record Service GmbH, Alsdorf.


title: Lawyers in Love

text: Sivu 1Kappaleiden tekijä on Jackson Browne ja julkaisuyhtiö (U.K.) Warner Bros. Music Ltd.


title: Lawyers in Love

text:
Sivu 2Kappaleiden julkaisuyhtiöt (U.K.) ovat 1 & 2 Warner Bros. Music Ltd. / MCPS Ltd. 3 & 4 Warner Bros. Music Ltd.
Jackson Browne LP "Lawyers in Love" (Asylum Records 96-0268-1, 1983)


title: Hirmumyrsky Suomessa vuonna 1890

text: Hirmumyrsky Suomessa 28. elokuuta 1890 (”Elokuun myrsky”) on ainoa hirmumyrskynä Suomessa pidetty myrsky. Tarkkoja tuulen nopeuksia ei ole tiedossa silloisten mittauslaitteiden puutteellisuuden vuoksi, mutta meteorogi Pauli Jokinen on esittänyt pro gradussaan arvioita keskituulen nopeudesta Itämerellä 30–35 m/s, maa-alueilla 17–23 m/s, puuskahuipuissa todennäköisesti 27-40 m/s, konvektion aiheuttamien laskuvirtausten yhteydessä jopa yli 40 m/s.


title: Hirmumyrsky Suomessa vuonna 1890

text: Tikkurilan Honkanummelta on valokuva, jossa näkyy katkeilleita mäntyjä, Helsingissä Johanneksenkirkon ylimmät rakennustelineet romahtivat ja satoi rakeita. Myrsky oli laaja-alainen ja kesti yhdellä paikkakunnalla huomattavan pitkään. Etelä-Suomessa kaatui kymmeniä tuhansia puita, joista paksuimpien rungot olivat läpimitaltaan 40 cm.


title: Georg Eberhard Rumpf

text: Georg Eberhard Rumpf, myös Georgius Everhardus Rumphius (1627 Wölfersheim, Hessen – 13. kesäkuuta tai 15. kesäkuuta 1702 Ambon, Alankomaiden Itä-Intia) oli saksalais-hollantilainen sotilas, luonnontutkija ja tutkimusmatkailija.


title: Georg Eberhard Rumpf

text: Georg Rumpfin isä oli rakennusmestari tai arkkitehti Augustus Rumpf (1591–1666) ja äiti hollanninkielinen Anna Elisabeth Keller (k. 1651). Rumpf opiskeli Hanaun kimnaasissa ja osasi kirjoittaa ja puhua hyvin sekä saksaa että hollantia. Hän värväytyi Venetsian armeijan laivastoon, joka vuonna 1646 lähti purjehtimaan Brasiliaan. Matkalla laiva rantautui Portugaliin, jonne Rumpf jäi kolmeksi vuodeksi. Tämän jälkeen hän pestautui Hollannin Itä-Intian kauppakomppaniaan ja purjehti Bataviaan eli Jakartaan, jonne hän saapui kesäkuussa 1653.


title: Georg Eberhard Rumpf

text: Indonesiassa Rumpfin tittelinä oli insinööri tai aliluutnantti. Hän teki useita tutkimusretkiä saariston eri osiin, ja tutki etenkin kasveja. Kuvernööri Joan Maetsuycker antoi hänelle vapaat kädet viedä tutkimuksensa päätökseen. Sokeuduttuaan vuonna 1670 Rumpf jatkoi tutkimuksiaan poikansa Paulus Augustuksen ja ystäviensä avustamana. Rumpfia alettiin kutsua ”Indonesian Pliniukseksi” ("Plinius Indicus").


title: Georg Eberhard Rumpf

text: Rumpf oli ensimmäisiä eurooppalaisia luonnontutkijoita, jotka perehtyivät Aasian eläimistöön ja kasvistoon. Hän kirjoitti useita teoksia Ambonin alueen luonnosta.


title: The Very Best of... The Inkspots

text: The Very Best of... The Inkspots on kokoelma-albumi The Inkspots -kvartetin tuotannosta.


title: The Very Best of... The Inkspots

text: Levyn on julkaissut Weton/Wesgram B.V. DGR-merkillä. Musiikkikasettia DMC 1001 on tehty Italiassa. LP-levyn tunnus on DGR 1001 ja CD-levyn DGC 1001.


title: The Very Best of... The Inkspots

text: Levykannen on suunnitellut LW Project Consultancy B.V. (SWP / Jan Plooij).


title: The Very Best of... The Inkspots

text: Sivu 1


title: The Very Best of... The Inkspots

text: 1. I Can't Give You Anything But Love – 2:40


title: The Very Best of... The Inkspots

text: 2. Always – 2:30


title: The Very Best of... The Inkspots

text: 3. I've Got the World on a String – 3:56


title: The Very Best of... The Inkspots

text: 4. Sit Right Down and Write Myself a Letter – 3:39


title: The Very Best of... The Inkspots

text: 5. Up a Lazy River – 2:31


title: The Very Best of... The Inkspots

text: 6. St. Louis Blues – 4:58


title: The Very Best of... The Inkspots

text: 7. Shine on Harvest Moon – 2:42


title: The Very Best of... The Inkspots

text: 8. When My Sugar Walks Down the Street – 2:02


title: The Very Best of... The Inkspots

text: Sivu 2


title: The Very Best of... The Inkspots

text: 1. Stars Fell on Alabama – 4:52


title: The Very Best of... The Inkspots

text: 2. It Had To Be You – 3:59


title: The Very Best of... The Inkspots

text: 3. People Will Say We're in Love – 2:42


title: The Very Best of... The Inkspots

text: 4. Frankie and Johnny – 3:03


title: The Very Best of... The Inkspots

text: 5. It's a Sin to Tell a Lie – 2:41


title: The Very Best of... The Inkspots

text: 6. Nice Work If You Can Get It – 2:33


title: The Very Best of... The Inkspots

text: 7. Stardust – 2:59


title: The Very Best of... The Inkspots

text: 8. Sweet Sixteen – 2:46


title: Lahden vaakuna

text: Lahden vaakuna on Lahden kaupungin tunnus. Vaakunan aihe viittaa rautatiehen, joka vaikutti ratkaisevasti kaupungin syntyyn sen risteyskohtaan.


title: Lahden vaakuna

text: Vaakunan heraldinen selitys on "hopeakentässä musta, seitsenpuolainen rautatievaunun pyörä; pyörän kehältä nousee jokaisen puolapuun kohdalta punainen liekki." Vaakunan on piirtänyt uudelleen Ahto Numminen vanhan vaakunan pohjalta, ja Lahden kaupunginvaltuusto hyväksyi ehdotuksen uudesta vaakunaselityksestä kokouksessaan 11. joulukuuta 1967. Sisäasiainministeriö vahvisti vaakunan käyttöön 14. toukokuuta 1968.


title: Lahden vaakuna

text: Ainoastaan kaupungeilla oli oikeus käyttää vaakunaa ennen vuoden 1949 kunnallislakia, ja kun Lahdesta tuli kaupunki 1905, vaakunan hankkiminen tuli ajankohtaiseksi. Kaupungille vahvistettiinkin sellainen 1912 vaakunan aiheen ollessa hyvin pitkälle sama seitsenpuolainen pyörä liekkeineen kuin nykyisessäkin vaakunassa. Jac. Ahrenberg esitti kaupungille merenneito-aiheista vaakunaa vuonna 1902; esitystä ei koskaan hyväksytty, mutta sen aihetta on käytetty myöhemmin Päijät-Hämeen vaakunassa.


title: Lahden vaakuna

text: Ensimmäisen kerran kaupungin vaakunakuvausta on muutettu 1955, jolloin sitä yksinkertaistettiin muotoon "hopeakentässä musta pyörä, jonka kustakin puolapuusta lähtee punainen liekki". Lahden kaupunginvaltuusto hyväksyi tämän ehdotuksen 12. syyskuuta, ja sisäasiainministeriö hyväksyi uuden vaakunan 21. lokakuuta.


title: Lahden vaakuna

text: Vaakuna uudistettiin vielä kerran 1968, kun vaakunakuvaus täsmennettiin nykyiseen muotoonsa.


title: Chen Jin

text: Chen Jin (; s. 10. tammikuuta 1986 Handan) on kiinalainen sulkapalloilija ja olympiamitalisti. Hän voitti pronssia kaksinpelistä Pekingin olympialaisissa 2008. Chen on voittanut urallaan useita tärkeitä turnauksia, kuten Saksan, Puolan, Macaon ja Sveitsin avoimet. Hän on ollut kaksinpelin maailmanlistalla parhaimmillaan 2. sijalla, jonka hän saavutti vuonna 2010.


title: Ildibad

text: Ildibad (kuollut 541) oli ostrogoottien kuningas 540–541. Hän oli visigootti ja sukua visigoottien valtakunnan kuninkaalle. Ildibad valittiin kuninkaaksi vuonna 540, kun Belisarius oli vanginnut edellisen kuninkaan Vitigesin. Ildibad ehti hallita vain vuoden, sillä hänet murhattiin eräissä juhlissa. Ildibadin kuoleman jälkeen kuninkaaksi valittiin Eraric.


title: Juha Salonen (judoka)

text: Juha Heikki ”Pupu” Salonen (s. 16. lokakuuta 1961 Loimaa) on suomalainen judon Euroopan-mestari ja MM-mitalisti.


title: Juha Salonen (judoka)

text: Salonen sai alle 20-vuotiaiden EM-kilpailuissa pronssia yli 95 kg:n sarjassa Edinburghissa 1979 ja Lissabonissa 1980. Maastrichtin MM-kilpailuissa 1981 hän hävisi yli 95 kg:n painoluokan avausottelussaan kaikkien aikojen parhaaksi judokaksi sanotulle Yasuhiro Yamashitalle. Voitettuaan kaksi keräilyottelua hän selviytyi pronssiotteluun, jossa kukisti korealaisen Yong-Chol Chon saatuaan tämän pitävään sidontaan seitsemän sekuntia ennen ottelun loppua. Salonen oli aloittanut judoharrastuksen vain viisi vuotta aiemmin.


title: Juha Salonen (judoka)

text: Salonen voitti 1983 British Openin yli 95-kiloisten sarjan. Saman vuoden Pariisin EM-kilpailuissa hän sai pronssia avoimessa luokassa. Loppuottelusta hän putosi tuomariäänestyksellä belgialaista Robert van de Wallea vastaan. Los Angelesin olympialaisissa 1984 hän sijoittui avoimessa luokassa jaetulle 11. sijalle. Hamarin EM-kilpailuissa 1985 hän sai pronssia yli 95 kg:n sarjassa. Opiskelijoiden MM-kilpailuissa São Paulossa 1986 hän oli avoimessa luokassa toinen. Soulin olympialaisissa 1988 hän sijoittui yli 95 kg:n sarjassa kahden otteluvoiton myötä seitsemänneksi.


title: Juha Salonen (judoka)

text: Salonen voitti avoimen luokan Euroopan-mestaruuden Helsingissä 1989. Barcelonan MM-kilpailuissa 1991 hän sijoittui yli 95 kg:n sarjassa viidenneksi. Samassa kaupungissa järjestetyissä olympialaisissa 1992 hän oli raskaassa sarjassa jaetulla 21. sijalla.


title: Juha Salonen (judoka)

text: Salonen edusti seuratasolla helsinkiläistä Chikaraa. Hän voitti Suomen-mestaruuden yli 95 kg:n sarjassa 1980, 1981, 1983, 1984, 1985, 1988, 1991 ja 1993. SM-hopeaa hän sai samassa painoluokassa 1979, 1982, 1989 ja 1992 sekä yli 100 kg;n sarjassa 2001. SM-pronssia hän saavutti yli 95-kiloisissa 1978..


title: Chapman

text: Chapman on muun muassa seuraavien henkilöiden sukunimi:


title: Kirkolliset toimitukset

text: Kirkolliset toimitukset ovat elämän käännekohdissa ja muissa erityistilanteissa toimitettavia jumalanpalveluksia, joilla on yksi tai useampi erityinen kohdehenkilö tai siunattava paikka, ja joita varten kirkko on vahvistanut erilliset kaavat. Kirkolliset toimitukset toimittaa tavallisesti pappi, mutta jotkut toimitukset voi toimittaa myös maallikko.


title: Kirkolliset toimitukset

text: Nimitystä pyhä toimitus käytetään toisinaan synonyyminä kirkollisille toimituksille, mutta se saattaa viitata myös erityisesti sakramentteihin.


title: Kirkolliset toimitukset

text: Suomen evankelis-luterilainen kirkko on vahvistanut erilliset kaavat lukuisille kirkollisille toimituksille, joista vain osa on säännönmukaisessa käytössä. Vuonna 2003 käyttöön otetuun uuteen toimitusten kirjaan lisättiin useita uusia kaavoja, kuten kodin siunaamisen kaava ja rukous kriisitilanteessa. Joitakin toimituksia varten on kaksi tai useampi vaihtoehtoinen kaava, joden käyttö riippuu ajankohdasta sekä siitä, vieteäänkö samalla ehtoollista vai ei.


title: Kirkolliset toimitukset

text: Kirkollisiin toimituksiin ei yleensä lueta laajemmille kohderyhmille tarkoitettuja erityisjumalanpalveluksia, joille on niin ikään vahvistettu omat kaavansa. Joitakin toimituksia, jotka eivät ole sakramentteja, nimitetään "sakramentaalisiksi toimituksiksi". Ne pohjautuvat Raamattuun ja pitkään kirkolliseen traditioon, mutteivät ole Jeesuksen nimenomaisesti asettamia kuten sakramentit.


title: Kirkolliset toimitukset

text: Kirkko käsikirjassa jakautuu kolmeen kirjaa: Jumalanpalvelusten kirja, Evankeliumikirja ja Kirkollisten toimitusten kirja.  Kirkollisten toimitusten kirja on jaettu kolmeen osaan 1. Kasuaalitoimitukset, 2. Vihkimiset, virkaan asettamiset ja tehtävään siunaamiset 3.Rukoushetket. Osa rukoushetkistä sekä Kasuaalitoimitukset osiossa esiintyy kahteen kertaan kirkkokäsikirjassa. Tämän lisäksi kodin siunaaminen on sekä Kasuaalitoimitukset osiossa ja Rukoushetket osiossa.


title: Pyhä toimitus

text: Pyhä toimitus voi tarkoittaa ainakin seuraavia asioita:


title: Varma (täsmennyssivu)

text: Varma tai Warma voi tarkoittaa seuraavia:


title: Eraric

text: Eraric (kuollut 541) oli lyhyen aikaa ostrogoottien kuningas vuonna 541. Ruugien heimoon kuulunut Eraric nousi kuninkaaksi edeltäjänsä Ildibadin murhan jälkeen. Gootit murhasivat hänet kuitenkin jo muutaman kuukauden kuluttua. Uudeksi kuninkaaksi valittiin Totila.


title: Sinfonia nro 3 (Röntgen)

text: Julius Röntgen sävelsi kolmannen sinfoniansa c-mollissa 25. toukokuuta – 8. kesäkuuta 1910. Teos on kahden ensimmäisen kadonneen sinfonian (1872, 1875) tavoin neliosainen. Työ sen orkestraation parissa valmistui 30. syyskuuta. Sinfonian kantaesitti 11. tammikuuta 1911 säveltäjän itsensä johtama Utrechtin kunnallisorkesteri. Utrechtin kunnallisorkesterin kapellimestari Wouter Hutschenruyter omisti teokselle artikkelin "Het Theater" -lehdessä, ja myös "Utrechts Dagbladin" journalisti Hugo Nolthenius oli teoksesta innoissaan. Hän myös tapasi kuulijoiden joukosta Percy Graingerin.


title: Sinfonia nro 3 (Röntgen)

text: Concertgebouw-orkesteri tulkitsi sinfonian Amsterdamissa maalis- ja huhtikuussa. Teos nousi erääksi säveltäjän esitetyimmistä. 23. joulukuuta 1917 järjestetty esitys jäi kuitenkin viimeiseksi vuosiin.


title: Sisilian maanjäristys 1693

text: Sisilian maanjäristys tapahtui 11. tammikuuta 1693 samaan aikaan, kun Etna-tulivuori purkautui. Järistys tuhosi ainakin 45 kylää ja kaupunkia. Yksi pahimmin kärsineistä oli Catania, jonka asukkaista kuoli kaksi kolmannesta.


title: Tennis kesäolympialaisissa 1924

text: Vuoden 1924 kesäolympialaisten tennis järjestettiin 13. – 21. heinäkuuta 1924 Stade Olympique Yves-du-Manoirilla, Pariisissa, Ranskassa. Tämä oli seitsemäs kerta kun laji oli mukana olympialaisten ohjelmassa. Mukana oli 124 osanottajaa 27 eri maasta. Tapahtumia oli viisi.


title: Tennis kesäolympialaisissa 1924

text: Suomalaisista mukana olivat Arne Grahn, Runar Granholm, Ernst Schildt ja Ernst Schybergson. Kaikki putosivat sekä kaksin- että nelinpelissä jo ensimmäisen ottelunsa jälkeen.


title: Mikko Järvinen (jalkapalloilija)

text: Mikko Järvinen (s. 29. maaliskuuta 1982 Lahti) on suomalainen jalkapalloilija.


title: Mikko Järvinen (jalkapalloilija)

text: Hyökkääjänä pelannut Järvinen teki Veikkausliiga-debyyttinsä FC Lahden pelaajana ottelussa MyPaa vastaan toukokuussa 2002. Kaiken kaikkiaan hän edusti FC Lahtea 11 Veikkausliiga-ottelussa vuosina 2002–2003. Pelatessaan FC Futurassa hänestä tuli Suomen Cupin 2006 paras maalintekijä yhdeksällä maalillaan yhdessä EBK:ta edustaneen Sami Hellströmin kanssa.


title: A PFG

text: A PFG () on Bulgarian korkein sarjataso jalkapallossa. Se on perustettu vuonna 1948. Liigassa pelaa 16 joukkuetta. Menestynein seura on 31 mestaruutta voittanut TsSKA Sofia.


title: A PFG

text: Liigan voittaja pääsee osallistumaan Mestarien liigaan ja sijoille 2–3 sijoittuneet joukkueet osallistuvat Eurooppa-liigaan yhdessä Bulgarian cupin voittajan kanssa.


title: A PFG

text: Bulgarian mestaruudesta on pelattu kaudesta 1923—1924 lähtien. Vuoteen 1937 asti mestaruus ratkaistiin cup-muotoisesti alueellisten mestarien välillä. Vuosina 1938—1940 pelattiin mestaruussarja, minkä jälkeen palattiin takaisin cup-muotoon. Kaudeksi 1948—1949 perustettiin jälleen sarjamuotoinen liiga.


title: Sneakin’ Suspicion

text: Sneakin' Suspicion on brittiyhtye Dr. Feelgoodin kolmas studioalbumi vuodelta 1977. Levy on ilmestynyt United Artists Recordsin kustantamana ja sen on tuottanut Bert de Coteaux Monmouthissa Rockfield-studioilla. De Coteaux on yhdysvaltalainen ja toiminut aiemmin soulin parissa.


title: Sneakin’ Suspicion

text: Yhtyeen kitaristi Wilko Johnson jätti yhtyeen tämän albumin jälkeen. Nimellisenä syynä tähän esitettiin hänen tyytymättömyytensä kappaleen "Lucky Seven" sisällyttämisestä levylle. Wilkon tilalle tuli John Mayo.


title: Sneakin’ Suspicion

text: Äänittäjänä on ollut Pat Moran ja miksaus on tehty New Yorkissa Media Sound -studioilla. Masteroinnin on tehnyt John Dent Trident-studiolla.


title: Sneakin’ Suspicion

text:
Levykannen suunnittelusta on vastannut Paul Henry ja valokuvat on ottanut Gered Mankowitz. Kansikuvassa on yhtyeen keulahahmo Lee Brilleaux. Naismallin vaatetuksesta on vastannut Liberated Ladies. Kannen on valmistanut Englannissa Robert Stace.1. Sneakin' Suspicion (Wilko Johnson) – 3:51
2. Paradise (Wilko Johnson) – 4:06
3. Nothin' Shakin' (But the Leaves on the Trees) – 3:28
4. Time and the Devil (Wilko Johnson) – 3:01
5. Lights Out (S. David / M. Rebennack) – 1:551. Lucky Seven (Lew Lewis) – 2:45
2. All My Love (Wilko Johnson) – 3:47
3. You'll Be Mine (Willie Dixon) – 3:14
4. Walking on the Edge (Wilko Johnson) – 3:36
5. Hey Mama, Keep Your Big Mouth Shut (E. McDaniel) – 3:56"Lights Out" on versio Jerry Byrnen New Orleans -hitistä.


title: Sneakin’ Suspicion

text: Dr. Feelgood: